Ερώτηση με αρ. 23.06.009.02.380, ημερομηνίας 22 Απριλίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Η λειψυδρία που μαστίζει τη χώρα μας μας υποχρεώνει να αξιοποιούμε όλες τις προσφερόμενες πηγές νερού. Το κράτος, προκειμένου να υδροδοτήσει τις πόλεις και τα χωριά μας, καταφεύγει σε πολυδάπανες λύσεις, όπως μεταφορά νερού από γειτονικές χώρες, αφαλάτωση κ.λπ. Παραδόξως, τα νερά του ποταμού Καρκώτη στην κοιλάδα της Σολιάς φαίνεται να παραμένουν αναξιοποίητα.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων σε ποιο στάδιο βρίσκεται η αξιοποίηση των νερών του ποταμού Καρκώτη και η κατασκευή φράγματος.»\nΕρώτηση με αρ. 23.06.009.02.426, ημερομηνίας 13 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι τα Ηνωμένα Έθνη έχουν αποφασίσει ότι από την 1η Μαΐου 2009 πρόκειται να καταστεί παράνομη η απόρριψη οποιωνδήποτε αποβλήτων από τα πλοία στη Μεσόγειο θάλασσα. Σύμφωνα με την πληροφορία μου, η απαγόρευση αφορά όλα τα πλαστικά, συμπεριλαμβανομένων των συνθετικών σχοινιών, του συνδετικού διχτυού ψαρέματος, των πλαστικών σακούλων σκουπιδιών κ.λπ. Επίσης, στην απαγόρευση συμπεριλαμβάνονται όλα τα απόβλητα από χαρτί, γυαλί, μέταλλο, υλικές συσκευασίες κ.ο.κ.\nΗ απαγόρευση αυτή υιοθετήθηκε από την Παγκόσμια Οργάνωση Ναυτιλίας κατά τη διάρκεια της πρόσφατης συνεδρίας της επιτροπής για την προστασία του θαλάσσιου περιβάλλοντος. Η εφαρμογή των μέτρων απαγόρευσης αναβλήθηκε για ένα χρόνο, ώστε να δοθεί περιθώριο στα κράτη να δημιουργήσουν τις κατάλληλες υποδομές παραλαβής των αποβλήτων.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων τι προτίθεται να κάνει το υπουργείο του προς εφαρμογή του νέου κανονισμού, δεδομένου ότι κρίνεται πως το χρονικό περιθώριο προσαρμογής δεν είναι πολύ μεγάλο και η Κύπρος διαθέτει πολλά αλιευτικά σκάφη, σκάφη αναψυχής και εμπορικά πλοία.»\nΕρώτηση με αρ. 23.06.009.02.428, ημερομηνίας 14 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι η κοινότητα Αγίας Μαρινούδας στην Πάφο διαμαρτύρεται για δυσοσμία που προέρχεται από το χοιροστάσιο που λειτουργεί στην περιοχή. Οι κάτοικοι ετοιμάζονται για διαμαρτυρίες.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων για τα μέτρα που λαμβάνονται, ώστε να αντιμετωπιστούν τα προβλήματα δυσοσμίας από το χοιροστάσιο, και εάν υπάρχουν σχέδια για απομάκρυνσή του σε άλλη, κατάλληλη περιοχή.»\nΕρώτηση με αρ. 23.06.009.02.429, ημερομηνίας 15 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι ο τοπικός σκυβαλότοπος της περιοχής Πισσουρίου βρίσκεται ακόμα σε λειτουργία, με αποτέλεσμα να καίγονται τα σκουπίδια και να μολύνεται επικίνδυνα η περιοχή. Στο σκυβαλότοπο εντοπίζονται συχνά ψόφια ζώα, λάστιχα να καίγονται, τοξικές ουσίες και άλλα επικίνδυνα υλικά. Σύμφωνα με τις ευρωπαϊκές Οδηγίες και την κυπριακή νομοθεσία, ο σκυβαλότοπος είναι παράνομος.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων πότε αναμένεται να κλείσει ο σκυβαλότοπος Πισσουρίου και να αποκατασταθεί η περιοχή σύμφωνα με τις ευρωπαϊκές Οδηγίες και την κυπριακή νομοθεσία.»\nΕρώτηση με αρ. 23.06.009.02.430, ημερομηνίας 15 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Όπως είναι γνωστό, οι κοινοτικοί κάτοικοι της Κυπριακής Δημοκρατίας έχουν το δικαίωμα να συμμετέχουν στις ευρωεκλογές, αλλά και στην εκλογή των μελών των τοπικών συμβουλίων σε δήμους και κοινότητες.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν υπάρχει σχεδιασμός και πότε αναμένεται να διευθετηθεί το δικαίωμα των κοινοτικών κατοίκων της Κυπριακής Δημοκρατίας να συμμετέχουν στην εκλογή των μελών της Βουλής των Αντιπροσώπων.»\nΕρώτηση με αρ. 23.06.009.02.431, ημερομηνίας 15 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Όπως όλοι γνωρίζουμε, η Ευρωπαϊκή Ένωση ζητά από τα κράτη μέλη να εφαρμόσουν τη διαφάνεια και να κατοχυρώσουν έμπρακτα το δικαίωμα του πολίτη στην πληροφόρηση. Ήδη η χώρα μας έχει εφαρμόσει αρκετές καινούριες πρακτικές πληροφόρησης του κοινού. Όμως, φαίνεται ότι υπάρχει ακόμα κενό όσον αφορά τις πληροφορίες για τα χαρακτηριστικά των οικοδομών στις κατοικημένες περιοχές των πόλεων και των χωριών μας. Οι πολίτες πρέπει να έχουν το δικαίωμα να γνωρίζουν ποια είναι τα σχέδια ανάπτυξης στα γειτονικά τους τεμάχια και ποιοι είναι, όταν υπάρχουν, οι σχεδιασμοί του ιδιοκτήτη της γης.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν υπάρχει οποιαδήποτε σκέψη θέσπισης διαδικασίας ενημέρωσης των πολιτών για προγραμματιζόμενες αναπτύξεις σε περιοχές εντός των οικιστικών ζωνών πόλεων ή χωριών.»\nΕρώτηση με αρ. 23.06.009.02.432, ημερομηνίας 15 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Παλαιότερα λειτουργούσε στην ύπαιθρο ένας πολύ επιτυχημένος θεσμός, αυτός του αγροφύλακα. Για λόγους άγνωστους σε μένα, ο θεσμός αυτός έχει καταργηθεί, όμως τα προβλήματα της υπαίθρου, λόγω και της σε μεγάλο βαθμό εγκατάλειψής της, έχουν πολλαπλασιαστεί. Ιδιαίτερα είναι βέβαιο ότι η έλλειψη αγροφυλάκων υποβοηθά στην παρανομία, όπως π.χ. την απόρριψη λυμάτων και αποβλήτων, την παράνομη λατόμηση, την παράνομη εκκοπή δέντρων κ.ο.κ.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν προτίθεται να εισηγηθεί την επαναφορά του θεσμού του αγροφύλακα με εξουσίες που να επιτρέπουν τον αποτελεσματικό έλεγχο όλων των παράνομων δραστηριοτήτων που τυχόν να υπάρχουν στην ύπαιθρο.»\nΕρώτηση με αρ. 23.06.009.02.461, ημερομηνίας 16 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι το Κεντρικό Λιμεναρχείο Χίου έχει εκδώσει ενημερωτικά φυλλάδια για την επικινδυνότητα του δηλητηριώδους ψαριού “λαγοκέφαλος”. Σύμφωνα με τις πληροφορίες, το ψάρι αυτό έχει εντοπιστεί στη Μυτιλήνη και στη Ρόδο, αλλά και στα νερά της Κύπρου, καθώς εισήλθε πρόσφατα στη Μεσόγειο από την Ερυθρά Θάλασσα. Είναι δηλητηριώδες, διότι περιέχει στα σπλάχνα και στο δέρμα του μια τοξίνη η οποία προκαλεί το θάνατο από μυική παράλυση. Επίσης, προκαλεί αναπνευστικές διαταραχές και ανεπάρκεια του κυκλοφορικού συστήματος.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων για τα μέτρα που έχουν ληφθεί από τις αρμόδιες αρχές της Κυπριακής Δημοκρατίας, ώστε όλοι οι ψαράδες, ανεξάρτητα από την κατηγορία άδειας που κατέχουν, να έχουν πληροφορηθεί για τους κινδύνους που αφορούν το δηλητηριώδες ψάρι.»\nΕρώτηση με αρ. 23.06.009.02.462, ημερομηνίας 16 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι ένα παραδοσιακό δέντρο της κυπριακής χλωρίδας, χαρακτηριστικό του κυπριακού τοπίου, η χαρουπιά, κινδυνεύει να εξαφανιστεί. Η εγκατάλειψη της καλλιέργειάς της και η έλλειψη φροντίδας έχουν μετατρέψει τις χαρουπιές σε εύκολο στόχο για διάφορα τρωκτικά. Οι πόντικες κατατρώγουν το φλοιό τους και οι χαρουπιές ξεραίνονται, ενώ άνθρωποι ασυνείδητοι τις κόβουν κρυφά και παράνομα για την παραγωγή ξυλοκαρβούνων ή ξύλων για το τζάκι.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν λαμβάνεται φροντίδα για την επαναβλάστηση των καμένων δέντρων με την αποκοπή των πολλών παραφυάδων και γενικά αν υπάρχει πρόγραμμα διάσωσης της χαρουπιάς.»\nΕρώτηση με αρ. 23.06.009.02.463, ημερομηνίας 16 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Πάρα πολλή συζήτηση γίνεται τελευταία για τα γήπεδα γκολφ και για τη σημασία τους στην ανάπτυξη του ποιοτικού τουρισμού.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων πόσοι τουρίστες επισκέφτηκαν την Κύπρο τα τελευταία δέκα χρόνια, από το 1997 μέχρι το 2007, και δήλωσαν ως σκοπό και προορισμό της επίσκεψής τους τα γήπεδα γκολφ.»\nΕρώτηση με αρ. 23.06.009.02.464, ημερομηνίας 16 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Toν τελευταίο καιρό έχουν συμβεί δύο θανατηφόρα περιστατικά από ανατροπή γεωργικών ελκυστήρων (τρακτέρ). Προφανώς, δύο άνθρωποι θα ζούσαν αν υπήρχαν στα τρακτέρ τους κουβούκλια ασφαλείας. Δυστυχώς, γνωρίζουμε ότι σε πολλά τρακτέρ παλαιού τύπου δεν μπορούν να τοποθετηθούν τέτοια κουβούκλια, όμως υπάρχει δυνατότητα αντικατάστασης αυτών των τρακτέρ μέσα σε τακτό χρονικό διάστημα. Παρακαλώ τον αρμόδιο υπουργό να πληροφορήσει τη Βουλή των Αντιπροσώπων αν υπάρχει πρόγραμμα απόσυρσης των επικίνδυνων τρακτέρ στα οποία δεν μπορεί να εφαρμοστεί κουβούκλιο ασφαλείας και παράλληλα αν υπάρχουν σχέδια επιδότησης της τοποθέτησης κουβουκλίων ασφαλείας όπου αυτό είναι δυνατό.»\nΕρώτηση με αρ. 23.06.009.02.468, ημερομηνίας 20 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί από δημοσιεύματα στον τύπο ότι το Υπουργικό Συμβούλιο παραχώρησε οικονομική βοήθεια ύψους £45.000 (€76.887 περίπου) στην Αρμενική Μητρόπολη Κύπρου για αναπαλαίωση αρμενικού κοιμητηρίου στη Λευκωσία. Θεωρώ σημαντικό να ενισχυθεί η αρμενική θρησκευτική ομάδα ως προς τη διατήρηση και τον εξωραϊσμό των ιερών της χώρων.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων για τα σχέδια ανάπτυξης του παλαιού αρμενικού κοιμητηρίου, καθώς και ποια είναι η προγραμματιζόμενη από την κυβέρνηση οικονομική βοήθεια.»\nΕρώτηση με αρ. 23.06.009.02.478, ημερομηνίας 27 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Σύμφωνα με τις πληροφορίες μου, η τελική έκθεση της Ευρωπαϊκής Επιτροπής για την αξιολόγηση των μέτρων που λαμβάνονται κατά της νόσου της σπογγώδους εγκεφαλοπάθειας των αμνοεριφίων δεν είναι καθόλου θετική για τις κυπριακές αρχές. Παρ’ όλο που κάποια μέτρα λήφθηκαν, υπάρχουν ακόμη πολλά να γίνουν, με αποτέλεσμα η προοπτική για την πρόληψη και εξάλειψη της ασθένειας στην Κύπρο να παραμένει περιορισμένη.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων για τα μέτρα που λαμβάνονται, ώστε να αντιμετωπιστεί η σπογγώδης εγκεφαλοπάθεια των αμνοεριφίων, γιατί, όπως φαίνεται, η Ευρωπαϊκή Επιτροπή εντοπίζει ελλείψεις, και πώς προτίθεται να αντιμετωπίσει τις επισημάνσεις της εν λόγω έκθεσης της Ευρωπαϊκής Επιτροπής.»\nΕρώτηση με αρ. 23.06.009.02.479, ημερομηνίας 27 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Πάρα πολλή συζήτηση έγινε πρόσφατα για τις παρεχόμενες ποσότητες νερού από κυβερνητικά έργα, φράγματα, γεωτρήσεις κ.λπ., για την άρδευση και την ύδρευση των γηπέδων γκολφ, των πέριξ οικισμών και άλλων αναπτύξεων, παραδείγματος χάριν ξενοδοχείων, που συνδέονται με τα γήπεδα γκολφ.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αναλυτικά για την ποσότητα νερού που διατέθηκε από κυβερνητικές πηγές για την άρδευση και ύδρευση των προαναφερθεισών αναπτύξεων, εάν υπάρχουν στοιχεία για την ποσότητα νερού που χρησιμοποιείται από άλλες πηγές υδροδότησης και σε ποιους τομείς έχουν παραχωρηθεί οι ποσότητες αυτές από το 2007 μέχρι και το Μάιο του 2008.»\nΕρώτηση με αρ. 23.06.009.02.480, ημερομηνίας 27 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω διαπιστώσει ότι στην περιοχή Κιβίδων-Σουνίου της επαρχίας Λεμεσού γίνονται πάρα πολλές εκσκαφές και λατομήσεις. Η εντύπωση που δίνεται είναι ότι οι περισσότερες είναι παράνομες.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν ελέγχεται η λατόμηση στην περιοχή Κιβίδων και σε ποιο βαθμό είναι διαδεδομένη η παράνομη λατόμηση.»\nΕρώτηση με αρ. 23.06.009.02.481, ημερομηνίας 27 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι η Υπηρεσία Ενέργειας του Υπουργείου Εμπορίου, Βιομηχανίας και Τουρισμού πάσχει από σοβαρή έλλειψη προσωπικού και διοικητικών αναβαθμίσεων. Πολλοί είναι αυτοί που υποστηρίζουν ότι η υπηρεσία πρέπει να αναβαθμιστεί σε τμήμα και να ενισχυθεί με προσωπικό και πρόσθετες λειτουργικές δυνατότητες. Η υπηρεσία σήμερα έχει να αντιμετωπίσει μεγάλες προκλήσεις: Το φυσικό αέριο, το κυπριακό πετρέλαιο, ο έλεγχος της διακίνησης του πετρελαίου στην Κύπρο, η προώθηση των ανανεώσιμων πηγών ενέργειας είναι κάποιες από τις μεγάλες πρόσθετες σημερινές της ευθύνες.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν υπάρχουν σχέδια πρόσληψης μόνιμου προσωπικού στην Υπηρεσία Ενέργειας και αν προτίθεται να προχωρήσει η διοικητική αναβάθμιση της υπηρεσίας σε τμήμα του υπουργείου.»\nΕρώτηση με αρ. 23.06.009.02.490, ημερομηνίας 28 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι η κυβέρνηση έχει αποφασίσει την εφαρμογή σχεδίων αποζημίωσης των καρβουνοπαραγωγών της περιοχής Τηλλυρίας. Το θέμα είναι πάρα πολύ σημαντικό, γιατί οι καρβουνοπαραγωγοί της περιοχής Τηλλυρίας διώκονται επιλεκτικά από τις αρχές, εφόσον δεν εφαρμόζεται η σχετική νομοθεσία (Ο περί της Πρόληψης Πυρκαϊών στην Ύπαιθρο Νόμος του 1988). Τα διάσπαρτα καμίνια ανά την Κύπρο προκαλούν οχληρία, αλλά μόνο οι καρβουνιάρηδες της Τηλλυρίας διώκονται, γεγονός που προκαλεί κοινωνική αναταραχή.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων για την εξέλιξη του θέματος της αποζημίωσης των καρβουνιάρηδων της Τηλλυρίας και για την εφαρμογή της νομοθεσίας σε άλλες περιοχές.»\nΕρώτηση με αρ. 23.06.009.02.491, ημερομηνίας 28 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι, παρά το γεγονός ότι οι αρμόδιες κρατικές υπηρεσίες έχουν αξιολογήσει ως πολύ σημαντικό βιότοπο το δάσος δρυών της επαρχίας Πάφου, η αλματώδης οικιστική ανάπτυξη απειλεί να καταστρέψει και τα τελευταία απομεινάρια του δάσους. Χαρακτηριστική είναι η περίπτωση του δάσους δρυών στην τοποθεσία “Παλαιό Πηγάδι” της Λάσας.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων για την πρόοδο της προσπάθειας προστασίας των τελευταίων συστάδων δένδρων του δάσους δρυών της Πάφου.»\nΕρώτηση με αρ. 23.06.009.02.492, ημερομηνίας 28 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι από διάφορες μετρήσεις της ποιότητας του ηλεκτρικού αέρα σε κλιματιζόμενα κτίρια, συνήθως κτίρια γραφείων, εντοπίστηκαν σοβαρά προβλήματα υπέρβασης των επιτρεπόμενων ορίων σκόνης αιωρούμενων σωματιδίων, μικροβίων και καρκινογόνων ουσιών.\nΓνωρίζω βέβαια ότι στη χώρα μας υπάρχει σαφής νομοθεσία για τα θέματα της ποιότητας του αέρα σε εσωτερικούς χώρους εργασίας. Σε αυτή καθορίζονται θέματα όπως η εναλλαγή του αέρα, δηλαδή η ποιότητα του φρέσκου αέρα που πρέπει να παρέχεται, και η σαφής υποχρέωση των εργοδοτών σε χώρους που έχουν τεχνητό εξαερισμό να τον συντηρούν και να τον καθαρίζουν.\nΦαίνεται όμως ότι υπάρχει σοβαρό κενό στην εφαρμογή της νομοθεσίας. Τα συστήματα εξαερισμού των κτιρίων και ιδιαίτερα οι αεραγωγοί δεν ελέγχονται συστηματικά ούτε καθαρίζονται κατά τρόπο σταθερό και ολοκληρωμένο. Υπάρχει ανάγκη διαμόρφωσης συγκεκριμένου συστήματος ελέγχου της αποδοτικότητας και της ασφαλούς λειτουργίας των συστημάτων εξαερισμού από ειδικό συνεργείο, εντεταλμένους λειτουργούς ή υπεύθυνους τεχνικούς.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων εάν η κυβέρνηση προτίθεται να υιοθετήσει τους κανόνες και τα πλαίσια ελέγχου της συντήρησης των συστημάτων εξαερισμού που έχουν άλλες χώρες της Ευρωπαϊκής Ένωσης, ώστε να αντιμετωπιστούν προβλήματα εφαρμογής της υφιστάμενης νομοθεσίας.»\nΕρώτηση με αρ. 23.06.009.02.493, ημερομηνίας 28 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι ομάδα επηρεαζόμενων κατοίκων, αλλά και ο δήμος Αγίας Νάπας αντιτίθενται στην απόφαση υπουργικής επιτροπής για παραχώρηση άδειας με στόχο την ανέγερση πρατηρίου πετρελαιοειδών σε τουριστική ζώνη.\nΠαρακαλείται ο αρμόδιος υπουργός να ενημερώσει τη Βουλή των Αντιπροσώπων αν προτίθεται να ανακαλέσει τη σχετική απόφαση και να προχωρήσει στην αναθεώρηση του νομοθετικού πλαισίου για τη χωροθέτηση των πρατηρίων πετρελαιοειδών.»\nΕρώτηση με αρ. 23.06.009.02.501, ημερομηνίας 30 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι πολλά δημόσια κτίρια, παραδείγματος χάριν νοσοκομεία, δε χρησιμοποιούν ηλιακούς θερμοσίφωνες για τη θέρμανση του νερού. Σύμφωνα με επίσημα στοιχεία, σε ποσοστό πέραν του ενενήντα τοις εκατό των ιδιωτικών κατοικιών έχουν εγκατασταθεί ηλιακοί θερμοσίφωνες.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων γιατί τα δημόσια κτίρια δε διαθέτουν ηλιακούς θερμοσίφωνες.»\nΕρώτηση με αρ. 23.06.009.02.502, ημερομηνίας 30 Μαΐου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι το Υπουργικό Συμβούλιο αποφάσισε τη μετακίνηση του Τμήματος Αρχαιοτήτων στο Υπουργείο Παιδείας και Πολιτισμού. Φαίνεται ότι η απόφαση δημιούργησε ποικίλες αντιδράσεις, ιδιαίτερα από τους εργαζομένους στο Τμήμα Αρχαιοτήτων, αλλά και από ανθρώπους του πολιτισμού.\nΤίθεται κατά την άποψή μου επιτακτικά το θέμα του διαχωρισμού του Υπουργείου Παιδείας και Πολιτισμού σε γενική διεύθυνση παιδείας και σε γενική διεύθυνση πολιτισμού.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων σε ποιο στάδιο βρίσκεται η υλοποίηση της απόφασης για μετακίνηση του Τμήματος Αρχαιοτήτων στο Υπουργείο Παιδείας και Πολιτισμού και αν σχεδιάζεται και πότε η αναδιάρθρωση του υπουργείου σε διευθύνσεις παιδείας και πολιτισμού.»\nΕρώτηση με αρ. 23.06.009.02.503, ημερομηνίας 4 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι ο πυροσβεστικός εξοπλισμός του Ταμείου Θήρας είναι πεπαλαιωμένος και ακατάλληλος. Το Ταμείο Θήρας έχει στη διάθεσή του μικρό αριθμό οχημάτων με κίνηση 4Χ4, τα οποία είναι σε πολύ άσχημη μηχανική κατάσταση. Η πρόσληψη έκτακτων θηροφυλάκων για την καλοκαιρινή περίοδο γίνεται με στόχο τη συνέχιση της πολύ σημαντικής συμβολής του Ταμείου Θήρας στην αντιμετώπιση των δασικών πυρκαγιών. Στην προσπάθειά του, όμως, το προσωπικό να εκπληρώσει το καθήκον του κινδυνεύει από τον ελλειπή και επικίνδυνο εξοπλισμό.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων για τις ενέργειές του, ώστε να εξοπλιστεί με καινούρια, ασφαλή και σε ικανούς αριθμούς οχήματα το Ταμείο Θήρας.»\nΕρώτηση με αρ. 23.06.009.02.504, ημερομηνίας 4 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι, σύμφωνα με ειδικούς επιστήμονες, από τα σοβαρότερα προβλήματα που αντιμετωπίζει η πόλη και η επαρχία της Πάφου είναι η έλλειψη ενός ολοκληρωμένου σχεδιασμού για συντονισμό όλων των μελετών που αφορούν ολόκληρη την επαρχία, καθώς και η έλλειψη όλων των απαραίτητων στοιχείων, έτσι ώστε να μπορούν οι μελετητές να εκπονούν τις μελέτες που αφορούν έργα υποδομών πιο αποτελεσματικά. Οι ειδικοί επιστήμονες επισημαίνουν ότι θεωρούν αδιανόητο να εκπονείται ένα έργο υποδομής που μπορεί να εμπίπτει σε δύο διαφορετικούς δήμους της Πάφου και ο κάθε δήμος να χρησιμοποιεί διαφορετικά δεδομένα και να ενεργεί αυτόνομα.\nΗ δημιουργία τράπεζας πληροφόρησης και η χρήση συστήματος γεωγραφικών πληροφοριών (GIS) για συνεχή ενημέρωση των μελετητών με όλα τα απαραίτητα στοιχεία, συμπεριλαμβανομένων και των υδρογεωλογικών στοιχείων, αποτελούν επιτακτική ανάγκη και πρέπει να απασχολήσουν τα αρμόδια κρατικά τμήματα, πολύ περισσότερο λόγω της σημερινής υδατικής κατάστασης. Το θέμα έπρεπε να τεθεί ως προτεραιότητα μετά το θανατηφόρο επεισόδιο των πλημμυρών στην Κισσόνεργα το 2006.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν υπάρχουν σχέδια για δημιουργία τράπεζας πληροφόρησης και πότε προβλέπεται να εκπονηθεί νέα υδρογεωλογική μελέτη και να καταρτιστούν νέοι υδρογεωλογικοί χάρτες στην επαρχία Πάφου.»\nΕρώτηση με αρ. 23.06.009.02.505, ημερομηνίας 4 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι στον πυρήνα των φραγμάτων που είναι κατασκευασμένα από άργιλο, λόγω της παρατεταμένης ανομβρίας και της ξηρότητας, δημιουργήθηκαν σχισμές. Σε περίπτωση απότομης βροχόπτωσης, δηλαδή μιας ξαφνικής νεροποντής ή καταιγίδας, η οποία όμως θα φέρει πολύ νερό στα φράγματα, η εισροή πρέπει να γίνει σταδιακά, διότι κινδυνεύει η ασφάλεια των φραγμάτων.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων για τα μέτρα\nΕρώτηση με αρ. 23.06.009.02.506, ημερομηνίας 4 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι το κοινοτικό συμβούλιο Μαραθούντας διαμαρτύρεται έντονα, γιατί έχουν παρατηρηθεί φαινόμενα υπερβόσκησης στην αγροτική περιοχή της κοινότητας. Το κοινοτικό συμβούλιο διαμαρτύρεται ότι τα πολλά κοπάδια από αιγοπρόβατα απειλούν με την υπερβόσκηση να καταστρέψουν την άγρια βλάστηση και τα αιωνόβια δέντρα.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων για τον τρόπο που αντιμετωπίζεται το φαινόμενο της υπεβόσκησης και ειδικότερα για τα μέτρα που λαμβάνονται για προστασία της φύσης και των δέντρων στην κοινότητα Μαραθούντας.»\nΕρώτηση με αρ. 23.06.009.02.508, ημερομηνίας 9 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι η Ευρωπαϊκή Ένωση έχει διαθέσει ενάμισι εκατομμύριο ευρώ για την προστασία έξι περιοχών στα κατεχόμενα στα πλαίσια του δικτύου οικοτόπων “Natura 2000”. Σύμφωνα με πληροφορίες που δημοσιεύτηκαν στον τύπο, η Ευρωπαϊκή Επιτροπή έχει υπογράψει συμβόλαιο με κοινοπραξία υπό πολωνική εταιρεία, προκειμένου να ετοιμάσει λεπτομερή σχέδια για τη διαχείριση και προστασία των εν λόγω περιοχών.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν η κυπριακή κυβέρνηση είναι ενημερωμένη ή συμμετέχει στο πρόγραμμα αυτό, ποιες είναι οι έξι περιοχές, με ποια διαδικασία επιλέχθηκαν από την Ευρωπαϊκή Ένωση, αν οι αρμόδιες αρχές της Κυπριακής Δημοκρατίας συμμετείχαν στον καθορισμό των περιοχών και αν η κυβέρνηση προτίθεται να προτείνει επίσημα την ένταξη των εν λόγω περιοχών στο ευρωπαϊκό δίκτυο “Natura 2000”.»\nΕρώτηση με αρ. 23.06.009.02.515, ημερομηνίας 10 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Πολύ συχνά διαπιστώνεται ότι οι εργαζόμενοι στο Κεντρικό Σφαγείο Κοφίνου, καθώς και οι κοινότητες της περιοχής διαμαρτύρονται για οχληρία και ρύπανση. Στην περιοχή της Κοφίνου έχουν συγκεντρωθεί τέσσερις μονάδες που ασχολούνται με τη διαχείριση και την επεξεργασία ζωικών προϊόντων. Σε ορισμένες περιπτώσεις είναι δύσκολο να εντοπιστεί η πηγή της ρύπανσης και της δυσοσμίας και να παρθούν τα κατάλληλα μέτρα.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων γιατί δεν προωθείται η εκπόνηση ενός γενικού σχεδίου αντιμετώπισης των περιβαλλοντικών κινδύνων από τη συγκέντρωση τόσων ρυπογόνων δραστηριοτήτων στην περιοχή Κοφίνου και η συγκρότηση διαχειριστικής επιτροπής, στην οποία να συμμετέχουν, εκτός των αρμόδιων υπηρεσιών και των διευθύνσεων των βιομηχανιών και της τοπικής αυτοδιοίκησης, επιστημονικοί φορείς και περιβαλλοντικές οργανώσεις, ώστε να εντοπίζονται έγκαιρα και να αντιμετωπίζονται τα πιθανά προβλήματα ρύπανσης.»\nΕρώτηση με αρ. 23.06.009.02.516, ημερομηνίας 10 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Η Επίτροπος Υγείας της Ευρωπαϊκής Ένωσης κ. Ανδρούλα Βασιλείου, μιλώντας πρόσφατα (2 Ιουνίου 2008) στη Βουλή, αναφέρθηκε σε 5 απαγορευμένα φυτοφάρμακα τα οποία κυκλοφορούν ακόμα στην κυπριακή αγορά, εφόσον οι αρχές της Κυπριακής Δημοκρατίας δεν έχουν λάβει ακόμα μέτρα για την απόσυρσή τους.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων για τις εμπορικές ονομασίες των φυτοφαρμάκων στα οποία αναφέρθηκε η κ. Βασιλείου και για τα μέτρα που λαμβάνονται για την απόσυρσή τους.»\nΕρώτηση με αρ. 23.06.009.02.517, ημερομηνίας 10 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n1. Γιατί η Κυπριακή Δημοκρατία καθυστερεί ένα ολόκληρο μήνα να προχωρήσει στην απόσυρση του μολυσμένου ηλιέλαιου από την Ουκρανία;\n2. Έχει προβεί σε οποιαδήποτε διοικητική έρευνα γι’ αυτή την αμέλεια των υπηρεσιών του κράτους;»\nΕρώτηση με αρ. 23.06.009.02.521, ημερομηνίας 12 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«H Επίτροπος Υγείας της Ευρωπαϊκής Ένωσης κ. Ανδρούλα Βασιλείου μιλώντας πρόσφατα, στις 2 Ιουνίου 2008, στη Βουλή κατήγγειλε ότι συχνά εντοπίζονται σε αγροτικά προϊόντα από την Κύπρο υπολείμματα φυτοφαρμάκων. Έκανε μια ιδιαίτερη αναφορά σε πρόσφατο περιστατικό με το σπανάκι.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων εάν η κυπριακή κυβέρνηση προτίθεται να υιοθετήσει πιο αυστηρά μέτρα για την αντιμετώπιση του προβλήματος της υπερκατανάλωσης και της κακής χρήσης των φυτοφαρμάκων με την εισαγωγή του μέτρου της υποχρεωτικής συνταγογράφησης των επικίνδυνων φυτοφαρμάκων και της καθιέρωσης πώλησής τους από ειδικευμένους και εξουσιοδοτημένους λειτουργούς (π.χ. γεωπόνους) ή την καθιέρωση της χρήσης των επικίνδυνων φυτοφαρμάκων από ειδικά εξουσιοδοτημένα και εκπαιδευμένα συνεργεία.»\nΕρώτηση με αρ. 23.06.009.02.546, ημερομηνίας 19 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Σύμφωνα με το νόμο που προνοεί για τον έλεγχο της υγιεινής και την πώληση τροφίμων, ιδρύθηκε και λειτουργεί Συμβούλιο Τροφίμων, το οποίο έχει καθήκον να συμβουλεύει τον υπουργό για κάθε ζήτημα του νόμου, είτε αυτεπάγγελτα είτε έπειτα από παραπομπή οποιουδήποτε ζητήματος από τον υπουργό για γνωμοδότηση.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν κατά την πρόσφατη περίπτωση των αφλατοξινών ζητήθηκε η γνώμη του συμβουλίου ή αν το ίδιο αυτεπάγγελτα κατέθεσε οποιαδήποτε γνώμη και, εάν ναι, ποιο το περιεχόμενό της.\nΕρώτηση με αρ. 23.06.009.02.547, ημερομηνίας 19 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι στην περιοχή του χωριού Φρένναρος λειτουργεί παράνομος σκυβαλότοπος, όπου ρίχνονται ανεξέλεγκτα σκουπίδια, άχρηστα υλικά, ακόμα και ψόφια ζώα. Η κατάσταση είναι ανυπόφορη και εγκυμονεί κινδύνους για τη δημόσια υγεία.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων για τα μέτρα που λαμβάνονται, ώστε να κλείσει οριστικά ο παράνομος σκυβαλότοπος στο Φρένναρος και να μην απορρίπτονται εκεί σκουπίδια και άχρηστα υλικά.»\nΕρώτηση με αρ. 23.06.009.02.548, ημερομηνίας 19 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι ο Υπουργός Γεωργίας, Φυσικών Πόρων και Περιβάλλοντος σε πρόσφατη συνάντησή του με το κοινοτικό συμβούλιο Κουκλιών κατέληξε σε συμφωνία για το τεμάχιο επί του οποίου θα εγκατασταθεί νέα κινητή μονάδα αφαλάτωσης, ανατολικά του ποταμού Ξερού.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων εάν προηγήθηκε οποιαδήποτε χωροταξική περιβαλλοντική μελέτη για την επιλογή του συγκεκριμένου χώρου κι εάν η επιλογή αυτή συνδέεται με τη χωροθέτηση στην ίδια περιοχή των αναπτύξεων οικισμών γκολφ.»\nΕρώτηση με αρ. 23.06.009.02.553, ημερομηνίας 25 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι δε γίνεται ορθολογιστική διαχείριση του αίματος στα σφαγεία της Κύπρου. Πέραν του Κεντρικού Σφαγείου Κοφίνου, φαίνεται ότι υπάρχει θέμα ελέγχου της διαχείρισης του αίματος σε άλλα σφαγεία.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων για την ορθή διαδικασία διαχωρισμού του αίματος κατά τη σφαγή των ζώων και αν αυτή η διαδικασία τηρείται σε όλες τις περιπτώσεις.»\nΕρώτηση με αρ. 23.06.009.02.557, ημερομηνίας 26 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Κατά την πρόσφατη επίσκεψή μου σε χωριά που γειτνιάζουν με το σφαγείο Κοφίνου, έγινα αποδέκτης παραπόνων για οχληρία και δυσοσμία στην περιοχή. Ιδιαίτερη αναφορά έγινε στο πρόβλημα της διαχείρισης της κοπριάς.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν έχει λυθεί ικανοποιητικά το πρόβλημα της διαχείρισης της κοπριάς στο σφαγείο Κοφίνου.»\nΕρώτηση με αρ. 23.06.009.02.558, ημερομηνίας 26 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι, παρά τις κατά καιρούς υποσχέσεις, το λατομείο Αστρομερίτη και η σκυροθραυστική μονάδα εξακολουθούν να εργάζονται και να δημιουργούν προβλήματα οχληρίας και ασφάλειας στην περιοχή.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων γιατί εξακολουθεί να λειτουργεί το λατομείο και η σκυροθραυστική μονάδα μέσα στον ποταμό Αστρομερίτη.»\nΕρώτηση με αρ. 23.06.009.02.559, ημερομηνίας 26 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Κατά την πρόσφατη επίσκεψή μου στο σφαγείο Κοφίνου, έγινα αποδέκτης παραπόνων για την παρουσία πολλών κρουσμάτων καρκίνου ανάμεσα στο προσωπικό.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν υπάρχει οποιαδήποτε έρευνα ή στοιχεία που να τεκμηριώνουν αυτές τις καταγγελίες και αν υπάρχουν υπόνοιες για τα πιθανά αίτια που προκαλούν αυτά τα κρούσματα καρκίνου.»\nΕρώτηση με αρ. 23.06.009.02.571, ημερομηνίας 30 Ιουνίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι αυτή τη στιγμή στην ενορία Αγίων Κωνσταντίνου και Ελένης στο δήμο Ιδαλίου υπάρχουν τουλάχιστο 1 100 οικίες. Με βάση το πιο πάνω γεγονός, θεωρείται ότι πολύ σύντομα η περιοχή θα χρειάζεται δεύτερο δημοτικό σχολείο, καθώς και τμήμα προδημοτικής εκπαίδευσης.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν υπάρχουν σχέδια για δημιουργία στην περιοχή της ενορίας Αγίων Κωνσταντίνου και Ελένης στο Δάλι δεύτερου δημοτικού σχολείου, καθώς και τμήματος προδημοτικής εκπαίδευσης.»\nΕρώτηση με αρ. 23.06.009.02.573, ημερομηνίας 2 Ιουλίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι η Κύπρος έχει κληθεί από τον Ιανουάριο του 2008 να υπογράψει το πρωτόκολλο των Ηνωμένων Εθνών για ολοκληρωμένη διαχείριση παράκτιων περιοχών. Έχουν περάσει ήδη επτά μήνες και απομένουν μόνο πέντε για την υπογραφή του πρωτοκόλλου. Στο μεταξύ οι παράκτιες περιοχές της Κύπρου δέχονται συνεχή πίεση από την οικοδομική και βιομηχανική ανάπτυξη, τις τουριστικές εγκαταστάσεις, την κατασκευή έργων κ.λπ. Την ίδια ώρα σημειώνεται σοβαρός κίνδυνος διείσδυσης του θαλάσσιου νερού στις παράλιες περιοχές, διάβρωση και άνοδος της στάθμης της θάλασσας λόγω των κλιματικών αλλαγών.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων πότε προτίθεται η Κυπριακή Δημοκρατία να υπογράψει το πρωτόκολλο των Ηνωμένων Εθνών για ολοκληρωμένη διαχείριση παράκτιων περιοχών και πότε προβλέπεται να μετατραπεί σε εθνικό δίκαιο.»\nΕρώτηση με αρ. 23.06.009.02.574, ημερομηνίας 2 Ιουλίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι πολλοί γεωργοί και άλλοι ιδιοκτήτες γεωτρήσεων σε περιοχές όπου το νερό έχει καταστεί υφάλμυρο κυρίως λόγω υπεραντλήσεως προχωρούν στην τοποθέτηση αφαλατικών μονάδων. Το φαινόμενο φαίνεται να επεκτείνεται γοργά χωρίς να έχουν μελετηθεί οι συνέπειές του. Υπάρχουν περιοχές όπου η χρήση του υφάλμυρου νερού ενδείκνυται, εφόσον διευθετηθεί κατά ορθολογιστικό τρόπο η διαχείριση του άλατος, υπάρχουν όμως και περιοχές όπου η περαιτέρω άντληση θα προκαλέσει προβλήματα.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν υπάρχει έλεγχος της τοποθέτησης των αφαλατικών μονάδων υφάλμυρου νερού κατά τρόπο που να μην επηρεάζεται το περιβάλλον.»\nΕρώτηση με αρ. 23.06.009.02.581, ημερομηνίας 8 Ιουλίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχει παρατηρηθεί ότι χρειάζεται εκπαίδευση του προσωπικού που ασχολείται επαγγελματικά με την καθαριότητα σε οικιακούς, επαγγελματικούς, βιομηχανικούς ή άλλους χώρους. Είναι γνωστό ότι σήμερα τα υλικά καθαρισμού περιέχουν ιδιαίτερα ρυπογόνους χημικές ουσίες. Πολλές από αυτές είναι επικίνδυνες για την υγεία και άλλες πρέπει να χρησιμοποιούνται με φειδώ, γιατί προκαλούν σοβαρή βιολογική και χημική ρύπανση. Επίσης, είναι γεγονός ότι και στη διαδικασία της καθαριότητας των χώρων επιβάλλεται να καταβάλλεται κάθε δυνατή προσπάθεια για μείωση της κατανάλωσης ενέργειας, νερού κ.ο.κ. Γνωρίζω ότι στο εξωτερικό το προσωπικό που ασχολείται με το γενικό καθαρισμό χώρων γραφείων, οικιών, εργοστασίων κ.ο.κ. τυγχάνει συνεχούς εκπαίδευσης. Ορισμένες χώρες έχουν μάλιστα θεσπίσει και πιστοποιητικό καταλληλότητας για τέτοια συνεργεία καθαρισμού.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν υπάρχει έλεγχος για τις γνώσεις και τις ικανότητες όλων όσοι ασχολούνται με τον καθαρισμό των χώρων, αν υπάρχει διαδικασία επιμόρφωσης και ενημέρωσής τους ή αν υπάρχει σκέψη για καθιέρωση επίσημων πιστοποιητικών.»\nΕρώτηση με αρ. 23.06.009.02.582, ημερομηνίας 8 Ιουλίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Σύμφωνα με πληροφορίες μου, η Ευρωπαϊκή Επιτροπή έχει ενεργοποιήσει το δεύτερο και τελευταίο στάδιο της προδικαστικής διαδικασίας στέλνοντας “αιτιολογημένη γνώμη” για ανεπαρκή μέτρα προστασίας του νερόφιδου “natrix-natrix”. Οι ίδιες πληροφορίες αναφέρουν ότι ο αρμόδιος Επίτροπος, ο κ. Σταύρος Δήμας, έχει υποδείξει προς τις κυπριακές αρχές ότι παρέλειψαν να περιλάβουν το Παραλίμνι στις τοποθεσίες προστασίας (“habitat directive”).\nΣύμφωνα με τα στοιχεία της Επιτροπής, το πράσινο νερόφιδο Παραλιμνίου “natrix-natrix cypriana”, που θεωρείται από τα σπανιότερα είδη στον κόσμο, κινδυνεύει να εκλείψει. Αν και η Επιτροπή αναγνωρίζει ότι οι αρχές της Κυπριακής Δημοκρατίας έλαβαν κάποια μέτρα, τα στοιχεία της Ευρωπαϊκής Ένωσης καταδεικνύουν ότι από το 1960 μέχρι σήμερα ο πληθυσμός του σπάνιου νερόφιδου έχει μειωθεί κατά 90%.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων γιατί φθάσαμε στην προαναφερόμενη “αιτιολογημένη γνώμη” της Ευρωπαϊκής Επιτροπής για τις παραλείψεις της κυπριακής κυβέρνησης στην υπόθεση της προστασίας των βιοτόπων της λίμνης Παραλιμνίου και του προστατευόμενου νερόφιδου “natrix-natrix” και ποια μέτρα προτίθεται να λάβει, προκειμένου να προστατευθεί αυτό το σπάνιο είδος της κυπριακής και ευρωπαϊκής ερπετοπανίδας και να αποφύγει η πατρίδα μας την καταδίκη από την Ευρωπαϊκή Ένωση.»\nΕρώτηση με αρ. 23.06.009.02.584, ημερομηνίας 9 Ιουλίου 2008, του βουλευτή εκλογικής περιφέρειας Αμμοχώστου κ. Κυριάκου Χατζηγιάννη\n«Παρακαλείται ο αρμόδιος υπουργός να πληροφορήσει τη Βουλή των Αντιπροσώπων αν οι δεξαμενές των πλοίων που μεταφέρουν πόσιμο νερό από την Ελλάδα στην Κύπρο τηρούν τις προδιαγραφές καταλληλότητας σύμφωνα με τη σχετική νομοθεσία. Παρακαλείται επίσης όπως μας γνωστοποιηθεί το συμβόλαιο για τη μεταφορά αυτή.»\nΕρώτηση με αρ. 23.06.009.03.032, ημερομηνίας 25 Ιουλίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι το Υπουργικό Συμβούλιο αποφάσισε το Μάρτιο του 2008 να διορίσει τεχνική επιτροπή σχετικά με την ετοιμασία και την έγκριση του κτιριολογικού προγράμματος, την ετοιμασία των σχετικών εγγράφων και των όρων συμβολαίου για την υλοποίηση των έργων της ανέγερσης κτιρίου για τη στέγαση των Επαρχιακών Κτηματολογικών Γραφείων Λευκωσίας και Κερύνειας. Το Υπουργικό Συμβούλιο με την απόφασή του αυτή καθόριζε ως τέτοιο χώρο το τεμάχιο με αριθμό 5507 φ/σχ. ΧΧΧΙ/63.w1, Τμήμα Β΄, στην Αγλαντζιά, που ανήκει στο Ραδιοφωνικό Ίδρυμα Κύπρου, το οποίο αποφασίστηκε να αγοραστεί από την Κυπριακή Δημοκρατία.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων σε ποιο στάδιο βρίσκεται η υλοποίηση της απόφασης αυτής και γιατί δεν προηγήθηκε η εκπόνηση εμπεριστατωμένης μελέτης κυκλοφοριακών επιπτώσεων για την προτεινόμενη ανάπτυξη, για την ακριβή αξιολόγηση των επιπτώσεων στο οδικό δίκτυο και τη διαμόρφωση ρυθμίσεων αναβάθμισης του οδικού δικτύου, όπως εισηγήθηκε το Τμήμα Δημοσίων Έργων και το Υπουργείο Εσωτερικών, όπως και μελέτες περιβαλλοντικών επιπτώσεων στην ποιότητα της ζωής των κατοίκων της περιοχής.»\nΕρώτηση με αρ. 23.06.009.03.034, ημερομηνίας 28 Ιουλίου 2008, των βουλευτών εκλογικής περιφέρειας Λευκωσίας κ. Γιαννάκη Ομήρου και Ρούλας Μαυρονικόλα\n« Παρακαλείται ο αρμόδιος υπουργός να πληροφορήσει τη Βουλή των Αντιπροσώπων σε ποιο στάδιο βρίσκεται η προώθηση του έργου ανάπλασης της πλατείας στην κοινότητα Τσερίου και πώς αντιμετωπίζει το αίτημα του κοινοτικού συμβουλίου για αύξηση της κρατικής συνεισφοράς για την απαιτούμενη δαπάνηη η ΗΗ.»\nΕρώτηση με αρ. 23.06.009.03.035, ημερομηνίας 28 Ιουλίου 2008, των βουλευτών εκλογικής περιφέρειας Λευκωσίας κ. Γιαννάκη Ομήρου και Ρούλας Μαυρονικόλα\n« Παρακαλείται ο αρμόδιος υπουργός να πληροφορήσει τη Βουλή των Αντιπροσώπων πώς αντιμετωπίζει το αίτημα του κοινοτικού συμβουλίου Τσερίου για μετακίνηση του πεδίου βολής της Εθνικής Φρουράς σε περιοχή που δε θα είναι κοντά σε κατοικημένηη η ΗΗ.»\nΕρώτηση με αρ. 23.06.009.03.041, ημερομηνίας 30 Ιουλίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Η κυβέρνηση αποφάσισε το 2007 να προχωρήσει στη μελέτη ενός φιλόδοξου Στρατηγικού Σχεδίου για τον Πολιτισμό. Είχε μάλιστα ξεκινήσει ο διάλογος μεταξύ των διαφόρων φορέων για τον εμπλουτισμό και διαμόρφωση της κυβερνητικής πρότασης.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων σε ποιο στάδιο βρίσκεται ο διάλογος για την ολοκλήρωση και εφαρμογή του Στρατηγικού Σχεδίου για τον Πολιτισμό »\nΕρώτηση με αρ. 23.06.009.03.042, ημερομηνίας 30 Ιουλίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι το Μάρτιο του 2001 η κυβέρνηση είχε αποφασίσει τη δημιουργία επιτροπής μελέτης για τη σύσταση Ενιαίας Αρχής Πολιτισμού με στόχο την ενιαία διαχείριση των πολιτιστικών δραστηριοτήτων, τον εκσυγχρονισμό και την πνευματική-καλλιτεχνική πρόοδο της Κύπρου.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων για την πρόοδο των εργασιών της επιτροπής μελέτης και το χρονοδιάγραμμα ολοκλήρωσης των εργασιών της»\nΕρώτηση με αρ. 23.06.009.03.048, ημερομηνίας 23 Ιουλίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί πως το Ευρωπαϊκό Κοινοβούλιο στην πρόσφατή του συνεδρίαση στο Στρασβούργο (Μάιος 2008) ασχολήθηκε με δύο πολύ σοβαρά θέματα που αφορούν τη ναυτιλία και την προστασία του περιβάλλοντος.\nΚαταρχάς το Ευρωπαϊκό Κοινοβούλιο υιοθέτησε την έκθεση του ευρωβουλευτή Johames Blokland σχετικά με τη βελτίωση των πρακτικών διάλυσης των πλοίων.\nΤο δεύτερο θέμα αφορούσε την υιοθέτηση από το Ευρωπαϊκό Κοινοβούλιο έκθεσης για “μια ολοκληρωμένη θαλάσσια πολιτική για την Ευρωπαϊκή Ένωση”. Στα πλαίσιά της τίθενται για πρώτη φορά και δεσμευτικά όρια για τις εκπομπές αερίων στις θαλάσσιες συγκοινωνίες, δηλαδή σε εμπορικά πλοία των χωρών μελών της Ευρωπαϊκής Ένωσης, ενώ γίνονται ειδικές αναφορές στη Μεσόγειο.\nΗ Κύπρος σε μια “μεγάλη ναυτική δύναμη” στον ευρωπαϊκό χώρο οφείλει να παρακολουθεί από κοντά τις εξελίξεις σε ό,τι αφορά τη ναυτιλία και να μη βρίσκεται ενώπιον τετελεσμένων γεγονότων.\nΠαρακαλείται ο αρμόδιος υπουργός να ενημερώσει τη Βουλή των Αντιπροσώπων αν έχει πληροφορηθεί αυτές τις εξελίξεις και αν έχουν ληφθεί (και ποια είναι αυτά) μέτρα, για να μη βρεθεί ο “κυπριακός στόλος” σε δύσκολη κατάσταση και καταληφθεί εξ απροόπτου.»\nΕρώτηση με αρ. 23.06.009.03.049, ημερομηνίας 8 Αυγούστου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι, στα πλαίσια της πιο αποτελεσματικής προώθησης των ανανεώσιμων πηγών ενέργειας, η Ευρωπαϊκή Ένωση έχει προχωρήσει στην εκπόνηση προτύπων που αναφέρονται στις απαιτήσεις για το σχεδιασμό, τη λειτουργία, τη συντήρηση, καθώς και τα μέτρα προστασίας που πρέπει να εφαρμόζονται κατά την εγκατάσταση φωτοβολταϊκών συστημάτων. Επίσης, εκπονούνται πρότυπα που αναφέρονται στις τεχνικές μετρήσεις για τον ακουστικό θόρυβο, την ηλεκτρομαγνητική συμβατότητα και τα θέματα ασφάλειας που αφορούν τις ανεμογεννήτριες.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν τα πρότυπα που έχει εκπονήσει η αρμόδια τεχνική επιτροπή της Ευρωπαϊκής Ένωσης σχετικά με τα φωτοβολταϊκά και αιολικά συστήματα εφαρμόζονται στην Κύπρο.»\nΕρώτηση με αρ. 23.06.009.03.050, ημερομηνίας 8 Αυγούστου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Όπως αναφέρεται στην απάντηση του Υπουργού Εσωτερικών στην ερώτησή μου με αρ. 23.06.009.01.452, τον Ιούνιο του 2007 είχαν ετοιμαστεί τα έγγραφα προσφορών για αποκατάσταση του σκυβαλότοπου στην Αγία Μαρινούδα της επαρχίας Πάφου, αφού είχε ήδη ολοκληρωθεί η περιβαλλοντική και τεχνοοικονομική μελέτη για το έργο.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων για το χρονοδιάγραμμα αποκατάστασης του σκυβαλότοπου Αγίας Μαρινούδας, πότε δηλαδή θα ανακοινωθούν οι όροι του διαγωνισμού και θα προκηρυχθούν οι σχετικές προσφορές.»\nΕρώτηση με αρ. 23.06.009.03.055, ημερομηνίας 5 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Το οδοντικό αμάλγαμα, που περιέχει υδράργυρο, χρησιμοποιείται στα σφραγίσματα εδώ και περισσότερο από έναν αιώνα. Η Υπηρεσία Τροφίμων και Φαρμάκων των ΗΠΑ υποστηρίζει πως κατά τη διαδικασία της τοποθέτησης και αφαίρεσης ενός σφραγίσματος απελευθερώνονται ατμοί υδραργύρου. Το ίδιο συμβαίνει και κατά το μάσημα, σύμφωνα με την αμερικανική υπηρεσία.\nΟ υδράργυρος μπορεί να έχει νευροτοξικές επιπτώσεις στο νευρικό σύστημα των παιδιών και των εμβρύων. Σ’ αυτό συμφωνούν και οι δύο επιστημονικές επιτροπές της Ευρωπαϊκής Ένωσης. Επισημαίνουν μάλιστα πως οι ατμοί υδραργύρου που απελευθερώνονται απορροφούνται μέσω της εισπνοής από τους πνεύμονες, όπως επίσης και ότι η εισπνοή πολύ υψηλών συγκεντρώσεων υδραργύρου μπορεί να προκαλέσει βρογχίτιδα κα πνευμονία και να επηρεάσει το κεντρικό νευρικό σύστημα. Επιπλέον, η μακροπρόθεσμη έκθεση μπορεί να επηρεάσει τα νεφρά και το εσωτερικό του στόματος.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν έχουν ληφθεί υπόψη από το αρμόδιο υπουργείο αυτές οι εκθέσεις και μελέτες και αν πρόκειται να ληφθούν οποιαδήποτε προληπτικά μέτρα.»\nΕρώτηση με αρ. 23.06.009.03.056, ημερομηνίας 5 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι στην Κύπρο κυκλοφορεί ένα πολύ δραστικό φυτοφάρμακο με την εμπορική επωνυμία “Furatan”. Όπως πληροφορούμαι, είναι πιο δραστικό, και συνεπώς επικίνδυνο, από το περιβόητο “Lanate”, το οποίο χρησιμοποιήθηκε για δεκαετίες στις δηλητηριάσεις ζώων.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν επιτρέπεται και μέχρι πότε η κυκλοφορία του “Furatan” στην Κύπρο, αν υπάρχουν οποιοιδήποτε περιορισμοί και αν ελέγχεται η χρήση του ως φονικού δηλητηρίου για κατοικίδια ζώα.»\n«Έχω διαπιστώσει ότι τα τελευταία χρόνια έχει αναπτυχθεί σε μεγάλο βαθμό η εμπορία κατοικίδιων ζώων, πουλιών, ιχθύων και ερπετών. Λειτουργούν ήδη στη χώρα μας πάρα πολλά καταστήματα πώλησης ζώων, πουλιών, ιχθύων και ερπετών, χωρίς να υπάρχει ένα επαρκές, ικανοποιητικό και ασφαλές νομικό πλαίσιο που να συνάδει με την ευρωπαϊκή νομοθεσία και το παγκόσμιο δίκαιο για την προστασία των ειδών.\nΕρώτηση με αρ. 23.06.009.03.059, ημερομηνίας 10 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Με το τέλος της καλοκαιρινής περιόδου η κατάσταση στους υπεραστικούς δρόμους της Κύπρου είναι προσβλητική. Πρόκειται για έναν απέραντο σκουπιδότοπο. Καθ’ όλο το μήκος των βασικών αρτηριών, αλλά και σε δρόμους σε περιοχές της υπαίθρου με πυκνή τροχαία κίνηση έχουμε εντοπίσει χιλιάδες τόνους απορριμμάτων.\nΠροφανώς, πρόκειται για το αποτέλεσμα της απαράδεκτης πολιτιστικής συνήθειας των εποχούμενων Κυπρίων, και ίσως κάποιων ξένων τουριστών, να απορρίπτουν αδιακρίτως τα απορρίμματα από τα διερχόμενα αυτοκίνητα ή λεωφορεία.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων για τον αριθμό των καταγγελιών που έγιναν τα τελευταία πέντε χρόνια με βάση τον περί Αποφυγής της Ρύπανσης Δημόσιων Δρόμων και Δημόσιων Χώρων Νόμο του 1992 (Ν. 19(Ι)/1992) που αφορά την παράνομη απόρριψη απορριμμάτων κατά μήκος των αυτοκινητοδρόμων.»\nΕρώτηση με αρ. 23.06.009.03.060, ημερομηνίας 10 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Κατά την πρώτη φάση της επιχείρησης μεταφοράς νερού από την Ελλάδα, σημαντική ποσότητα υπερχλωριωμένου νερού διοχετεύτηκε στον υδροφορέα Γερμασόγειας. Σύμφωνα με τον καθηγητή Θεμιστοκλή Λέκκα, διευθυντή του Εργαστηρίου Ποιότητας Υδάτων και Αέρα του Πανεπιστημίου Αιγαίου, τα παραπροϊόντα χλωρίωσης είναι εξαιρετικά επικίνδυνα για την υγεία.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων εάν έχουν μελετηθεί οι επιπτώσεις της διοχέτευσης του υπερχλωριωμένου νερού στον υδροφορέα Γερμασόγειας στη δημόσια υγεία και στο περιβάλλον.»\nΕρώτηση με αρ. 23.06.009.03.063, ημερομηνίας 11 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Πρόσφατα, λόγω της λειψυδρίας, παρουσιάστηκε το φαινόμενο μεγάλα φράγματα της Κύπρου, τα οποία έχουν εξελιχθεί σε βιότοπους εξαιρετικής οικολογικής σημασίας, να ξεραίνονται εντελώς. Βασικό στοιχείο της οικολογικής αλυσίδας του υγροβιότοπου των φραγμάτων είναι η ιχθυοπανίδα, η οποία δυστυχώς οδηγείται σε πλήρη αφανισμό με την ξήρανση των φραγμάτων. Δυστυχώς, φάνηκε ότι δεν υπήρχε κανένα σχέδιο για αντιμετώπιση της περίπτωσης πλήρους ξήρανσης των φραγμάτων και σωτηρία της σημαντικής ιχθυοπανίδας.\nΤέτοια σχέδια μπορούσε να περιλαμβάνουν έγκαιρη περισυλλογή με δίχτυ των περισσότερων ψαριών, πριν το φράγμα μετατραπεί σε επικίνδυνο βάλτο. Ακόμα και ειδικές τεχνικές δεξαμενές μέσα στο φράγμα θα μπορούσε να κατασκευαστούν, για να καταφύγουν σε αυτές τα ψάρια σε περιόδους ξηρασίας. Αντίθετα, οι αρμόδιοι άφησαν τα ψάρια να πεθάνουν και ύστερα τα έθαψαν μέσα στον πυθμένα του φράγματος, παραβιάζοντας την ευρωπαϊκή Οδηγία για τη διαχείριση των ζωικών αποβλήτων.\nΠαρακαλώ πολύ τον αρμόδιο υπουργό να πληροφορήσει τη Βουλή των Αντιπροσώπων αν υπάρχει πρόνοια για εκπόνηση σχεδίου αντιμετώπισης του κινδύνου εξαφάνισης της ιχθυοπανίδας από τα φράγματα κατά τη διάρκεια εξαιρετικής λειψυδρίας σαν αυτή που αντιμετωπίζει η χώρα μας την τελευταία χρονιά.»\nΕρώτηση με αρ. 23.06.009.03.064, ημερομηνίας 11 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Σύμφωνα με το Νόμο 142(Ι)/2006 που ρυθμίζει την ενεργειακή απόδοση κτιρίων, ο οποίος ψηφίστηκε το 2006 από τη Βουλή των Αντιπροσώπων και στηρίζεται στην Ευρωπαϊκή Οδηγία 2002/91/ΕΚ της Ευρωπαϊκής Ένωσης, προνοείται η έκδοση σειράς διαταγμάτων, προκειμένου να τεθεί σε πλήρη εφαρμογή. Όπως έχω πληροφορηθεί, είκοσι τρεις μήνες από την ψήφιση του νόμου, από δεκατρία διατάγματα που προνοεί ο νόμος έχουν εκδοθεί μόνο δύο. Επιπλέον, ο νόμος προνοεί [άρθρο 6(4)] την έκδοση κανονισμού που θα καθορίζει τα προσόντα ειδικευμένων εμπειρογνωμόνων οι οποίοι στη συνέχεια θα εκδίδουν ανεξάρτητα τα πιστοποιητικά ενεργειακής απόδοσης κτιρίων.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων γιατί καθυστερεί η έκδοση του εν λόγω κανονισμού και των διαταγμάτων και πότε αναμένεται ότι θα εφαρμοστεί πλήρως η νομοθεσία.»\nΕρώτηση με αρ. 23.06.009.03.065, ημερομηνίας 11 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Παρ’ όλο που πέρασε ένας και πλέον χρόνος, τα αίτια της μεγάλης καταστροφής στο Σαϊττά ακόμη δεν έχουν εξακριβωθεί. Εκ διαμέτρου αντίθετες είναι οι απόψεις του Τμήματος Δασών και της ΑΗΚ αναφορικά με τα αίτια της πυρκαγιάς. Το Τμήμα Δασών επιρρίπτει ευθύνες στην ΑΗΚ θεωρώντας ότι η πυρκαγιά προκλήθηκε από τα καλώδιά της.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν θα εφαρμοστεί η νομοθεσία για την περιβαλλοντική ευθύνη στην περίπτωση της πυρκαγιάς Σαϊττά κι αν επιτέλους θα πληρώσουν οι ένοχοι αυτής της τεράστιας περιβαλλοντικής καταστροφής.»\nΕρώτηση με αρ. 23.06.009.03.066, ημερομηνίας 15 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Κατά τη διάρκεια των Ολυμπιακών Αγώνων του 2008 προέκυψε ένα σοβαρό θέμα αναφορικά με τη διάρθρωση και σύσταση της κυπριακής αποστολής στο Πεκίνο.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων για το συνολικό κόστος της αποστολής στο Πεκίνο για την Κυπριακή Δημοκρατία, πόσοι και ποιοι μετέβησαν στο Πεκίνο, με ποια κριτήρια και για ποιο σκοπό, καθώς και ποια ήταν η συνεισφορά τους στην προετοιμασία και εξυπηρέτηση των αθλητών μας.»\nΕρώτηση με αρ. 23.06.009.03.067, ημερομηνίας 17 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω παρατηρήσει ότι σε πολλές φρουταρίες και άλλα καταστήματα πώλησης φρούτων σε πολυσύχναστους δρόμους τα φρούτα και τα λαχανικά εκτίθενται σε χώρους με πολλά καυσαέρια, όπως φώτα τροχαίας ή πεζοδρόμια λεωφόρων. Η κοντινή απόσταση των φρούτων από τους δρόμους όπου υπάρχει πολύ καυσαέριο δημιουργεί υποψίες ότι πιθανόν να επηρεάζονται τα προϊόντα και τα τρόφιμα από τη ρύπανση.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων εάν έχουν γίνει χημικές αναλύσεις από το κρατικό χημείο για τον πιθανό επηρεασμό των φρούτων από τα καυσαέρια και τις πιθανές επιπτώσεις στην υγεία του καταναλωτή.»\nΕρώτηση με αρ. 23.06.009.03.071, ημερομηνίας 23 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω παρατηρήσει ότι πρόσφατα εμφανίστηκαν διάφορες επιχειρήσεις με τον τίτλο “online casino” και, εξ όσων αντιλαμβάνομαι, όσοι θέλουν, μπορούν να παίζουν σε καζίνο μέσω του διαδικτύου. Πρόκειται δηλαδή για μικρογραφία καζίνων, εφόσον η κυπριακή νομοθεσία απαγορεύει τη λειτουργία καζίνων.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων γιατί επιτρέπεται η λειτουργία αυτών των επιχειρήσεων και γιατί δεν επεμβαίνουν οι αρχές, για να σταματήσουν μια εξόφθαλμη παρανομία.»\nΕρώτηση με αρ. 23.06.009.03.072, ημερομηνίας 23 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι σε αρκετές χώρες της Ευρωπαϊκής Ένωσης, αλλά και σε πολιτείες των ΗΠΑ, την ευθύνη για την εφαρμογή της νομοθεσίας για την ευημερία των ζώων αναλαμβάνει ειδικό αστυνομικό σώμα (animal police). Στην Κύπρο, δυστυχώς, η εφαρμογή της νομοθεσίας για την ευημερία των ζώων έχει ανατεθεί σε κυβερνητική υπηρεσία, τις Κτηνιατρικές Υπηρεσίες, η οποία είναι επιφορτισμένη με πολλά άλλα πολύ σοβαρότερα καθήκοντα που αφορούν την κτηνοτροφία των παραγωγικών ζώων και την ασφάλεια των ζωικών τροφίμων και ζωοτροφών. Τα πρόσφατα γεγονότα (αφθώδης πυρετός, νόσος των πτηνών, αφλατοξίνες, τρομώδης νόσος κ.λπ.) καταδεικνύουν τη σοβαρότητα και την πολυπλοκότητα των θεμάτων με τα οποία είναι επιφορτισμένες οι Κτηνιατρικές Υπηρεσίες.\nΕπίσης, ένα μέρος του περί Σκύλων Νόμου, που αφορά τις ευθύνες των ιδιοκτητών σκύλων, ελέγχεται από τους δήμους και τις κοινότητες, όμως έχει αποδειχθεί ότι αυτοί δε διαθέτουν ούτε τα μέσα ούτε τη διάθεση να εφαρμόσουν τη νομοθεσία.\nΗ κατάσταση έχει φθάσει στο απροχώρητο και η Κύπρος κινδυνεύει να χαρακτηριστεί ως η κόλαση των ζώων.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν υπάρχει η σκέψη να προωθηθεί η δημιουργία και στην Κύπρο ειδικής αστυνομικής μονάδας επιφορτισμένης με την εφαρμογή των νομοθεσιών που αφορούν τα κατοικίδια ζώα και την ευημερία των ζώων.»\nΕρώτηση με αρ. 23.06.009.03.073, ημερομηνίας 23 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Πρόσφατα επισκέφθηκα την περιοχή της παράνομης, εξ όσων πληροφορήθηκα, μονάδας παρασκευής έτοιμου μπετόν επί του παλιού δρόμου Κοφίνου-Λάρνακας, παρά το χωριό Αγκλεισίδες. Η οχληρία, η ρύπανση και τα προβλήματα ασφάλειας είναι εμφανή. Παρακαλώ τον αρμόδιο υπουργό να πληροφορήσει τη Βουλή των Αντιπροσώπων πότε θα τερματιστεί αυτή η επικίνδυνη κατάσταση και πότε θα απομακρυνθεί το παράνομο συνεργείο.»\nΕρώτηση με αρ. 23.06.009.03.074, ημερομηνίας 23 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι το αποχετευτικό σύστημα της κοινότητας Αγκλεισίδων βρίσκεται σχεδόν σε πλήρη αχρηστία και προκαλεί ρύπανση, ίσως και μόλυνση, και μεγάλη οχληρία.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων πότε θα προχωρήσει η επισκευή του αποχετευτικού συστήματος λυμάτων του χωριού Αγκλεισίδες, η ανακατασκευή και η αναβάθμισή του και εάν προβλέπεται η επέκτασή του, για να καλύπτει το σύνολο του χωριού, καθώς και η συμπλεγματοποίησή του με γειτονικές κοινότητες.»\nΕρώτηση με αρ. 23.06.009.03.075, ημερομηνίας 24 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Στην απάντηση του Υπουργού Γεωργίας, Φυσικών Πόρων και Περιβάλλοντος κ. Μιχάλη Πολυνείκη, ημερομηνίας 15 Σεπτεμβρίου 2008, στην ερώτηση 23.06.009.02.331 του βουλευτή κ. Τάσου Μητσόπουλου, σχετικά με το πρόγραμμα κατασκευής αφαλατικών εργοστασίων, καταγράφεται ένα σχέδιο κατασκευής μονάδων αφαλάτωσης με βάση πρόσφατη απόφαση του Υπουργικού Συμβουλίου. Σύμφωνα με τον περί Εκτίμησης των Επιπτώσεων στο Περιβάλλον από Ορισμένα Σχέδια και/ή Προγράμματα Νόμο του 2005 [Νόμος αρ. 102(Ι) του 2005], που αφορά στην εκπόνηση μελετών για τις περιβαλλοντικές επιπτώσεις σχεδίων ή προγραμμάτων που περιλαμβάνουν έργα για τα οποία απαιτείται μελέτη περιβαλλοντικών επιπτώσεων, το σχέδιο αυτό έπρεπε να τύχει περιβαλλοντικής μελέτης.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων γιατί δεν έχει εκπονηθεί μελέτη περιβαλλοντικών επιπτώσεων σύμφωνα με τη νομοθεσία, ούτως ώστε να προχωρήσει ολοκληρωμένα και με τις ελάχιστες περιβαλλοντικές επιπτώσεις το πρόγραμμα των μονάδων αφαλάτωσης.»\nΕρώτηση με αρ. 23.06.009.03.076, ημερομηνίας 24 Σεπτεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι μελετάται σοβαρά η μεταφορά της τελετής ορκωμοσίας των νεοσυλλέκτων από τα ΚΕΝ σε χώρους γηπέδων. Νομίζω ότι η θετική εμπειρία από την περίπτωση της Λεμεσού πρέπει να παραδειγματίσει τους αρμοδίους. Φαίνεται ότι η ορκωμοσία των νεοσυλλέκτων σε ποδοσφαιρικά γήπεδα, π.χ. Παφιακό, ΓΣΖ, θα απαμβλύνει πολλά κυκλοφοριακά προβλήματα και θα περιορίσει σε μεγάλο βαθμό την ταλαιπωρία των οικείων των νεοσυλλέκτων, αλλά και των στρατιωτικών.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων εάν προβληματίζεται για τη χαοτική κατάσταση που δημιουργείται στο ΚΕΝ Λάρνακας και στο ΚΕΝ Αναρίτας κατά την ημέρα της ορκωμοσίας των νεοσυλλέκτων της Β΄ ΕΣΣΟ και εάν υπάρχουν σχέδια για μεταφορά της τελετής σε μεγάλα αθλητικά κέντρα ή ποδοσφαιρικά γήπεδα.»\nΕρώτηση με αρ. 23.06.009.03.081, ημερομηνίας 5 Οκτωβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι το Τμήμα Επιθεώρησης Εργασίας, το οποίο διαθέτει δυναμικό επτά επιθεωρητών παγκυπρίως, οφείλει να επιθεωρεί δύο φορές το χρόνο οκτώ χιλιάδες ανελκυστήρες. Σημειώνεται ότι ο αριθμός των ανελκυστήρων αυξάνεται ραγδαία. Επίσης, αξίζει να σημειωθεί ότι οι επιθεωρητές εκτός από τους ανελκυστήρες είναι υπεύθυνοι και για την επιθεώρηση χιλιάδων άλλων ειδικών μηχανημάτων, όπως για παράδειγμα ατμολέβητες και ανυψωτικά.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων πότε θα κατατεθούν στη Βουλή οι κανονισμοί που τροποποιούν τους περί Ελαχίστων Προδιαγραφών Ασφάλειας και Υγείας στο Χώρο Εργασίας Κανονισμούς που ετοιμάζει το Τμήμα Επιθεώρησης Εργασίας, ούτως ώστε να ρυθμιστεί η ανάθεση της περιοδικής επιθεώρησης ανελκυστήρων σε ειδικούς τεχνικούς από τον ιδιωτικό τομέα.»\nΕρώτηση με αρ. 23.06.009.03.082, ημερομηνίας 5 Οκτωβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι, σύμφωνα με τα στοιχεία της Στατιστικής Υπηρεσίας, τα τελευταία χρόνια σημειώθηκε στροφή των Κυπρίων προς τα μεγάλου κυβισμού αυτοκίνητα. Αυτή η εξέλιξη δεν είναι άσχετη με τις φορολογικές αλλαγές που σημειώθηκαν τα τελευταία πέντε χρόνια. Όμως, η μετακίνηση σε μεγάλου κυβισμού αυτοκίνητα συνεπάγεται αύξηση της κατανάλωσης καυσίμων, με συνεπακόλουθες επιπτώσεις την ατμοσφαιρική ρύπανση και την εξάρτηση της χώρας μας από το πετρέλαιο.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων εάν υπάρχουν σχέδια αντιμετώπισης της αντιπεριβαλλοντικής στροφής των Κυπρίων προς τα μεγάλου κυβισμού αυτοκίνητα.»\nΕρώτηση με αρ. 23.06.009.03.116, ημερομηνίας 12 Οκτωβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι δύο απαγορευμένα φυτοφάρμακα πωλούνται ακόμα στην κυπριακή αγορά. Μάλιστα, πληροφορούμαι ότι τα φυτοφάρμακα αυτά παρασκευάζονται στην Κύπρο. Πρόκειται για το “Hortez” (δραστική ουσία paraquat) και το “Divan 100EC” (δραστική ουσία dichlovros). Η δικαιολογία που προβάλλεται για την παρασκευή και πώλησή τους είναι ότι τα φυτοφάρμακα αυτά χρησιμοποιούνται ως βιοκτόνα για τη δημόσια υγεία και όχι στις φυτείες.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων ποια είναι τα μέτρα που εφαρμόζονται, ώστε να σταματήσει η διάθεση των απαγορευμένων φυτοφαρμάκων.»\nΕρώτηση με αρ. 23.06.009.03.131, ημερομηνίας 17 Οκτωβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Πολλοί φυσιολάτρες καταγγέλλουν την ταχύτητα καταστροφής της θαμνώδους βλάστησης της παραδοσιακής κυπριακής χλωρίδας. Οι ανεμώνες, τα ματσικόριδα, τα σιμηλλούδκια κ.λπ. καταστρέφονται μαζικά. Σε λίγο τα αγριολούλουδα της Κύπρου θα είναι είδος σπάνιο. Ένας από τους λόγους καταστροφής είναι η μαζική εκχέρσωση για την οικιστική ανάπτυξη.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν μπορεί να περιληφθεί πρόνοια στους πολεοδομικούς κανονισμούς και στους όρους της οικοδομικής άδειας, ούτως ώστε να μεταφέρονται οι σπόροι και οι κόνδυλοι των αγριολούλουδων σε κατάλληλους χώρους πρασίνου/προστασίας των ιθαγενών και ενδημικών φυτών.»\nΕρώτηση με αρ. 23.06.009.03.146, ημερομηνίας 24 Οκτωβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Ο περί της Περιβαλλοντικής Ευθύνης όσον αφορά την Πρόληψη και την Αποκατάσταση Περιβαλλοντικής Ζημιάς Νόμος του 2007 δημιουργεί το νομικό πλαίσιο για την ενσωμάτωση της βασικής αρχής “ο ρυπαίνων πληρώνει”. Σύμφωνα με το νόμο αυτό, ο Υπουργός Γεωργίας, Φυσικών Πόρων και Περιβάλλοντος οφείλει να λάβει μέτρα που να ενθαρρύνουν την ανάπτυξη της ασφάλισης και άλλων χρηματοοικονομικών εγγυήσεων, ούτως ώστε να μπορέσουν οι φορείς εκμετάλλευσης να καλύψουν τις ευθύνες τους. Το Υπουργικό Συμβούλιο δύναται να εκδίδει σχετικούς κανονισμούς και η αρμόδια αρχή δύναται να εκδίδει σχετικούς κανονισμούς και η αρμόδια αρχή δύναται να ανακτήσει το κόστος της πρόληψης ή αποκατάστασης της περιβαλλοντικής ζημιάς από τη ρύπανση μέσω ασφάλισης ή άλλης εγγύησης που μπορεί να καθορίσει ο υπουργός.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων σε ποια μέτρα έχει λάβει, σύμφωνα με τον πιο πάνω νόμο, για την πρόληψη και την αποκατάσταση περιβαλλοντικής ζημιάς και συγκεκριμένα αν έχουν εκδοθεί οι κανονισμοί που αφορούν την ανάπτυξη ασφαλιστικών προγραμμάτων, σύμφωνα με το άρθρο 15 του νόμου.»\nΕρώτηση με αρ. 23.06.009.03.147, ημερομηνίας 24 Οκτωβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι η μελέτη που έγινε από το Τμήμα Αναπτύξεως Υδάτων καταδεικνύει ότι η κοινότητα Αγίας Μαρίνας Ξυλιάτου αποτελεί την έκτη δυσμενέστερη περίπτωση της επαρχίας Λευκωσίας και χρειάζεται άμεσα να γίνει αποχετευτικό σύστημα, για το οποίο το Τμήμα Αναπτύξεως Υδάτων έκανε προκαταρκτικό σχεδιασμό και η προκαταρκτική εκτίμηση του κόστους ανέρχεται σε €1.794.031,51.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων σε ποιο στάδιο βρίσκεται η υλοποίηση του έργου του αποχετευτικού της κοινότητας Αγίας Μαρίνας Ξυλιάτου.»\nΕρώτηση με αρ. 23.06.009.03.148, ημερομηνίας 24 Οκτωβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι η λειτουργία του πεδίου βολής Ξυντού δίπλα στην κοινότητα Αγίας Μαρίνας Ξυλιάτου και η επίταξη δεκαέξι τετραγωνικών χιλιομέτρων γεωργικής γης της οδηγεί την κοινότητα στην καταστροφή για διάφορους λόγους, όπως οι ακόλουθοι:\n(α) Απώλεια εισοδήματος για γεωργούς και κτηνοτρόφους.\n(β) Μόλυνση του περιβάλλοντος με τρομερά αυξημένα κρούσματα καρκίνου. Επειδή η διεξαγωγή επιδημιολογικής μελέτης είναι πολύ χρονοβόρα και έχει και πάρα πολύ αυξημένο οικονομικό κόστος, το κοινοτικό συμβούλιο αποφάσισε να προχωρήσει σε περιβαλλοντική μελέτη με ιδιώτη μηχανολόγο περιβάλλοντος.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν μπορεί να αναλάβει το οικονομικό κόστος της εν λόγω μελέτης.»\nΕρώτηση με αρ. 23.06.009.03.149, ημερομηνίας 24 Οκτωβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι από τον Ιούλιο του 2007 ψηφίστηκε και εφαρμόστηκε στην Κύπρο ο θεσμός της λεγόμενης εναλλακτικής θητείας και της ειδικής στρατιωτικής θητείας. Έχει παρατηρηθεί ότι με την εφαρμογή του θεσμού αυξήθηκε ο αριθμός των αιτήσεων για αναστολή θητείας για διάφορους λόγους, κυρίως ψυχολογικούς.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων για τα αποτελέσματα της εφαρμογής του θεσμού και εάν υπάρχει δυνατότητα να περιοριστούν οι αναστολές υπηρεσίας μέσω της εναλλακτικής θητείας ή της ειδικής στρατιωτικής υπηρεσίας.»\nΕρώτηση με αρ. 23.06.009.03.166, ημερομηνίας 3 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί πως σημειώνεται μεγάλη καθυστέρηση στη δημιουργία του καταφυγίου ζώων στην επαρχία Λεμεσού στο Αρμενοχώρι, για το οποίο παραχωρήθηκε ήδη κρατική γη.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων γιατί καθυστερεί η δημιουργία του καταφυγίου ζώων στο Αρμενοχώρι.»\nΕρώτηση με αρ. 23.06.009.03.167, ημερομηνίας 3 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι η Επαρχιακή Διοίκηση Λεμεσού έχει προσφύγει σε δικαστήριο κατά των ιδιοκτητών υποστατικού στη βιομηχανική περιοχή στη Μονή Λεμεσού μέσα στο οποίο φιλοξενούνται προσωρινά πέραν των εκατόν αδέσποτων σκύλων από το Σύνδεσμο Προστασίας Ζώων της επαρχίας Λεμεσού μέχρι την ολοκλήρωση του καταφυγίου ζώων στο Αρμενοχώρι. Η πίεση που εξασκεί η επαρχιακή διοίκηση θα οδηγήσει στο κλείσιμο του καταφυγίου και τα ζώα θα βρεθούν και πάλιν στους δρόμους απροστάτευτα.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων γιατί συνεχίζεται με τόση επιμονή η δίωξη, σε βαθμό που να καθίσταται αμφίβολη η παραπέρα λειτουργία του καταφυγίου, και ποιες είναι οι ευθύνες της Επαρχιακής Διοίκησης Λεμεσού στην καθυστέρηση της δημιουργίας του καταφυγίου στο Αρμενοχώρι.»\nΕρώτηση με αρ. 23.06.009.03.168, ημερομηνίας 3 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Υπάρχει η άποψη ότι οι κυνηγοί στην Κύπρο έχουν ξεπεράσει τους αριθμούς που θα μπορούσε να αντέξει η κυπριακή φύση. Απόδειξη τούτου είναι η ανάγκη για εκτροφή λαγών και περδικιών από το Ταμείο Θήρας. Επίσης, κάποιοι θεωρούν ότι πρέπει να καθοριστεί, με βάση σχετικές μελέτες περιβαλλοντικών επιπτώσεων, μέγιστος αριθμός κυνηγών.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν το κράτος προτίθεται να διεξαγάγει μελέτη περιβαλλοντικών επιπτώσεων για τον αριθμό των κυνηγών, που θα καθορίζει τη φέρουσα ικανότητα της κυπριακής φύσης με ή χωρίς εκτροφή ειδών της πανίδας. Επίσης, παρακαλώ τον αρμόδιο υπουργό να καταθέσει στη Βουλή των Αντιπροσώπων κατάλογο του αριθμού των κυνηγών ανά χώρα της Ευρωπαϊκής ένωσης, το ποσοστό επί του πληθυσμού, την έκταση της χώρας κ.ο.κ.»\nΕρώτηση με αρ. 23.06.009.03.170, ημερομηνίας 4 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n« Παρακαλείται ο αρμόδιος υπουργός να πληροφορήσει τη Βουλή των Αντιπροσώπων γιατί δεν προωθείται η εκπόνηση ενός γενικού σχεδίου αντιμετώπισης των περιβαλλοντικών κινδύνων από τη συγκέντρωση τόσων ρυπογόνων δραστηριοτήτων στην περιοχή Κοφίνου και η συγκρότηση διαχειριστικής επιτροπής, στην οποία να συμμετέχουν, εκτός των αρμόδιων υπηρεσιών και των διευθύνσεων των βιομηχανιών και της τοπικής αυτοδιοίκησης, επιστημονικοί φορείς και περιβαλλοντικές οργανώσεις, ώστε να εντοπίζονται έγκαιρα και να αντιμετωπίζονται τα πιθανά προβλήματα ρύπανσης.»\nΕρώτηση με αρ. 23.06.009.03.173, ημερομηνίας 6 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι το Υπουργείο Παιδείας και Πολιτισμού έδωσε οδηγίες στις σχολικές εφορίες να σταματήσουν την τοποθέτηση ελαστικών δαπέδων προστασίας στους παιδότοπους, στα νηπιαγωγεία και στις αυλές σχολείων. Αντί αυτών των ειδικών δαπέδων φαίνεται ότι δόθηκαν οδηγίες να τοποθετείται χώμα. Παρακαλώ τον αρμόδιο υπουργό να πληροφορήσει τη Βουλή των Αντιπροσώπων αν αληθεύουν αυτές οι πληροφορίες και γιατί δόθηκαν τέτοιες οδηγίες.»\nΕρώτηση με αρ. 23.06.009.03.174, ημερομηνίας 6 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Το 2006 υπέβαλα ερώτηση στον τότε Υπουργό Εμπορίου, Βιομηχανίας και Τουρισμού, έπειτα από έρευνα του Κυπριακού Συνδέσμου Αυτοκινήτων που έδειξε ότι τα πιεσόμετρα ελαστικών μηχανοκίνητων οχημάτων είναι ελαττωματικά.\nΟ Υπουργός Εμπορίου, Βιομηχανίας και Τουρισμού μου απάντησε ότι μέχρι εκείνης της στιγμής (22 Μαΐου 2006) τα πιεσόμετρα ελαστικών μηχανοκίνητων οχημάτων δεν ελέγχονταν, αλλά τόνισε ότι η αρμόδια αρχή (Υπηρεσία Μέτρων και Σταθμών του Υπουργείου Εμπορίου, Βιομηχανίας και Τουρισμού) θα προέβαινε σε ενέργειες για εξασφάλιση του κατάλληλου πρότυπου εξοπλισμού που απαιτείται για τον έλεγχο των εν λόγω οργάνων με σχετικές αναπτυξιακές δαπάνες στον προϋπολογισμό του υπουργείου για το έτος 2007.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν έχει αγοραστεί ο εν λόγω εξοπλισμός και αν τελικά ελέγχονται τα πιεσόμετρα ελαστικών μηχανοκίνητων οχημάτων.»\nΕρώτηση με αρ. 23.06.009.03.175, ημερομηνίας 6 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Ο τουρκικός τύπος αποκαλύπτει ότι ο Τούρκος Πρωθυπουργός Ρετζέπ Ταγίπ Ερντογάν επικοινώνησε τηλεφωνικά με το Σύρο Πρόεδρο Μπασάρ Αλ Άσαντ και εξέφρασε τα συλλυπητήριά του στις οικογένειες των θυμάτων που έχασαν τη ζωή τους στην πρόσφατη αμερικανική επιδρομή. Ο Τούρκος Πρωθυπουργός ανέφερε ότι η παραβίαση των συνόρων αποτελεί σοβαρό ζήτημα και ότι η Τουρκία παρακολουθεί τις λεπτομέρειες αυτού του θέματος.\nΠαρακαλώ τον αρμόδιο υπουργό να ενημερώσει τη Βουλή των Αντιπροσώπων αν παρομοίως έπραξε και η κυπριακή κυβέρνηση.»\nΕρώτηση με αρ. 23.06.009.03.184, ημερομηνίας 14 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Όπως όλοι γνωρίζουμε, η πληροφορική έχει αναπτυχθεί σε μεγάλο βαθμό, ούτως ώστε πλέον τα έγγραφα κάθε μορφής να μεταφέρονται σε ηλεκτρονική μορφή. Η κατανάλωση χαρτιού αποτελεί μια μεγάλη περιβαλλοντική πληγή, αφού για την κατασκευή χαρτιού καταστρέφονται χιλιάδες δέντρα κάθε χρόνο, χρησιμοποιούνται τόνοι από νερό και χημικές ουσίες. Ως εκ τούτου, έχουμε όλοι ευθύνη να μειωθεί η κατανάλωση χαρτιού.\nΈχω πληροφορηθεί ότι στους περισσότερους τομείς της δημόσιας διοίκησης καταβάλλονται προσπάθειες για μείωση της χρήσης του χαρτιού μέσω της χρήσης της πληροφορικής. Όμως φαίνεται ότι στον τομέα του Υπουργείου Άμυνας δεν καταγράφεται η ίδια τάση για στροφή προς την ηλεκτρονική τεχνολογία, όσον αφορά στην ανταλλαγή εγγράφων.\nΠαρακαλείται ο αρμόδιος υπουργός να πληροφορήσει τη Βουλή των Αντιπροσώπων αν υπάρχει στόχος για μείωση της χρήσης του χαρτιού και στις υπηρεσίες ή λειτουργίες της άμυνας.»\nΕρώτηση με αρ. 23.06.009.03.185, ημερομηνίας 17 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Όπως είναι γνωστό, από το 2003 επί των λογαριασμών της Αρχής Ηλεκτρισμού Κύπρου για κατανάλωση ηλεκτρικού ρεύματος επιβάλλεται τέλος ύψους €0,0022 ανά καταναλισκόμενη κιλοβατώρα. Το τέλος αυτό κατατίθεται σε ειδικό ταμείο για τη χρηματοδότηση προγραμμάτων ενίσχυσης των ανανεώσιμων πηγών ενέργειας. Πολλοί ισχυρίζονται ότι από το 2003 έχουν αλλάξει τα δεδομένα και επιβάλλεται η αύξηση του αντισταθμιστικού αυτού τέλους. Η ανάπτυξη των ανανεώσιμων πηγών ενέργειας αποτελεί πλέον ευρωπαϊκή και εθνική προτεραιότητα, η οποία επιβάλλεται να εισαχθεί με κάθε προσφερόμενο μέσο.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων για το τι ισχύει σε άλλες ευρωπαϊκές χώρες σχετικά με το ύψος του τέλους για την ανάπτυξη των ανανεώσιμων πηγών ενέργειας ή άλλο “πράσινο φόρο”.»\nΕρώτηση με αρ. 23.06.009.03.186, ημερομηνίας 17 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι τεράστιο θέμα οδικής ασφάλειας δημιουργείται με την καθημερινή διακίνηση εκατοντάδων τουρκοκυπριακών αυτοκινήτων στις ελεύθερες περιοχές. Η κυκλοφορία των τουρκοκυπριακών αυτοκινήτων στις ελεύθερες περιοχές, πέραν του ότι είναι παράνομη βάσει των σχετικών νομοθεσιών στην Κυπριακή Δημοκρατία, συνεπάγεται παράλληλα και αρκετούς κινδύνους, καθώς τα οχήματα δεν υπόκεινται σε κανένα εξειδικευμένο έλεγχο καταλληλότητας. Το αποτέλεσμα είναι να κυκλοφορούν τροποποιημένα αυτοκίνητα ή αρκετά μεγάλα σε ηλικία, τα οποία βρίσκονται σε κακή κατάσταση.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν απασχολεί το υπουργείο το ισχύον καθεστώς διακίνησης των τουρκοκυπριακών αυτοκινήτων στις ελεύθερες περιοχές και αν υπάρχουν σχέδια για αντιμετώπιση του προβλήματος.»\nΕρώτηση με αρ. 23.06.009.03.187, ημερομηνίας 17 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω παρατηρήσει ότι στο “Σκοπευτήριο Ολυμπιάδα Παλιομετόχου” διοργανώνονται συχνά σκοπευτικοί αγώνες. Πληροφορίες αναφέρουν ότι το σκοπευτήριο δεν έχει άδεια λειτουργίας ούτε μελέτη περιβαλλοντικών επιπτώσεων ούτε οποιαδήποτε ασφάλεια. Γενικά, φαίνεται ότι είναι μια αυθαίρετη οικοδομή και μια επικίνδυνη δραστηριότητα.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν έτσι έχει η κατάσταση και, αν πράγματι όλα αυτά ανταποκρίνονται στην πραγματικότητα, τι πρόκειται να κάνει γι’ αυτό.»\nΕρώτηση με αρ. 23.06.009.03.196, ημερομηνίας 20 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Σύμφωνα με τους “περί Ελέγχου της Ρύπανσης της Ατμόσφαιρας [Έλεγχος των Εκπομπών Πτητικών Οργανικών Ουσιών (VOC) από την Αποθήκευση Βενζίνης και τη Διάθεσή της από τις Τερματικές Εγκαταστάσεις στους Σταθμούς Διανομής Καυσίμων] Κανονισμούς του 2003”, οι εγκαταστάσεις αποθήκευσης βενζίνης, οι εγκαταστάσεις φόρτωσης και εκφόρτωσης βενζίνης στις τερματικές εγκαταστάσεις, οι κινητές δεξαμενές βενζίνης, καθώς και οι εγκαταστάσεις φόρτωσης και αποθήκευσης βενζίνης των σταθμών διανομής καυσίμων πρέπει να εξασφαλίσουν άδεια εκπομπής αέριων αποβλήτων από την αρμόδια αρχή. Η άδεια αυτή χορηγείται, αφού η αρμόδια αρχή βεβαιωθεί ότι έχουν ληφθεί όλα τα απαραίτητα μέτρα για την προστασία της υγείας των πολιτών και του περιβάλλοντος, καθώς και ότι χρησιμοποιήθηκε η καλύτερη διαθέσιμη τεχνολογία. Στη συνέχεια, η αρμόδια αρχή με τακτικούς και έκτακτους ελέγχους μεριμνά για την τήρηση των όρων της άδειας και επιβάλλει κυρώσεις, όταν παρατηρείται παραβίαση των όρων αυτών.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν εφαρμόζονται οι κανονισμοί, αν γίνονται οι τακτικοί και έκτακτοι έλεγχοι και αν κατά τη διάρκεια των ελέγχων η αρμόδια αρχή εντόπισε παραβίαση των όρων της άδειας και επέβαλε οποιεσδήποτε κυρώσεις.»\nΕρώτηση με αρ. 23.06.009.03.197, ημερομηνίας 20 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι οι κάτοικοι περιοχών που γειτνιάζουν με τους ανισόπεδους κόμβους στη Λεμεσό παραπονιούνται για ηχορρύπανση από τη διέλευση των αυτοκινήτων. Ιδιαίτερο πρόβλημα φαίνεται να δημιουργείται από τους αρμούς θερμοδιαστολής των γεφυρών, όταν διέρχονται τα αυτοκίνητα. Ειδικά τις βραδινές ώρες, που η ένταση του θορύβου από τις διάφορες δραστηριότητες μειώνεται, η διέλευση των τροχοφόρων οχημάτων στον αυτοκινητόδρομο διογκώνει το πρόβλημα. Παρά τα επανειλημμένα διαβήματα προς τους αρμόδιους και τις διαβεβαιώσεις που δόθηκαν ότι θα ληφθούν τα απαραίτητα μέτρα, καμιά ανταπόκριση δεν υπήρξε για επίλυση του προβλήματος.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων με ποιο τρόπο υπολογίζει ότι θα αντιμετωπίσει το μεγάλο πρόβλημα ηχορρύπανσης στους ανισόπεδους κόμβους της υπεραστικής λεωφόρου που διέρχεται από κατοικημένες περιοχές στην Λεμεσό.»\nΕρώτηση με αρ. 23.06.009.03.198, ημερομηνίας 21 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω πληροφορηθεί ότι ένα πάγιο αίτημα των κατοίκων του χωριού Αστρομερίτης και ιδιαίτερα των νεολαίων είναι η κατασκευή σύγχρονου κοινοτικού αθλητικού κέντρου. Το κοινοτικό κέντρο είναι σε άθλια κατάσταση, παραμελημένο και εγκαταλελειμμένο.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν υπάρχουν σχέδια για αξιοποίηση του χώρου του κοινοτικού γηπέδου με την κατασκευή ενός σύγχρονου αθλητικού κέντρου.»\nΕρώτηση με αρ. 23.06.009.03.199, ημερομηνίας 21 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω παρατηρήσει ότι στο χωριό Αστρομερίτης, μέσα στο κέντρο του οικισμού, υπάρχουν πάρα πολλές εγκαταλελειμμένες κατοικίες οι οποίες έχουν μετατραπεί σε εστίες ρύπανσης, πηγές οχληρίας και παγίδες θανάτου.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν υπάρχουν τρόποι αξιοποίησης αυτών των ιδιοκτησιών, με τρόπο που θα τερματίζει την απαράδεκτη κατάσταση απερήμωσης και εγκατάλειψης, που χαρακτηρίζει όχι μόνο το κέντρο του Αστρομερίτη, αλλά και άλλων κυπριακών χωριών.»\nΕρώτηση με αρ. 23.06.009.03.218, ημερομηνίας 27 Νοεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Έχω παρατηρήσει ότι τα τελευταία χρόνια επανήλθε το φαινόμενο της τοποθέτησης αφισών σε πινακίδες της τροχαίας και σε πυλώνες οδικού φωτισμού από διοργανωτές εκδηλώσεων. Πέραν των εκδηλώσεων των κομματικών νεολαιών και φοιτητικών παρατάξεων, τελευταία εμφανίζονται συστηματικά και αφίσες εμπορικών επιχειρήσεων.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων για τα μέτρα που λαμβάνονται, ώστε να τερματιστεί η παράνομη τοποθέτηση αφισών σε πινακίδες τροχαίας και σε πυλώνες οδικού φωτισμού.»\nΕρώτηση με αρ. 23.06.009.03.236, ημερομηνίας 8 Δεκεμβρίου 2008, του βουλευτή εκλογικής περιφέρειας Λευκωσίας κ. Γιώργου Περδίκη\n«Η πρόσφατη αλλαγή του λογότυπου της Αρχής Τηλεπικοινωνιών Κύπρου με την επαναφορά του αγγλικού λογότυπου “CYTA” και η χρήση του όχι μόνο για διαφημιστικούς σκοπούς, αλλά και ως η επίσημη ονομασία έχει προκαλέσει δικαιολογημένες αντιδράσεις. Ιδιαιτέρως υπογραμμίζεται ότι η αγγλική δεν είναι η συνταγματικά επίσημη γλώσσα της Κυπριακής Δημοκρατίας.\nΠαρακαλώ τον αρμόδιο υπουργό να πληροφορήσει τη Βουλή των Αντιπροσώπων αν ήταν ενημερωμένος για την αλλαγή της ονομασίας της Αρχής Τηλεπικοινωνιών Κύπρου και αν θεωρεί ότι αυτή συνάδει με το χαρακτήρα της ως δημόσιου οργανισμού, στον οποίο λογικά αναμένεται να ισχύουν όσα ισχύουν στη δημόσια υπηρεσία.»


🔫 81-year-old Queens, NY γιαγιά πυροβολεί .38 σε θορυβώδη 73-year-old ψηλό τακούνι επενδυμένο γείτονα. - Νέα (2022)\n81-year-old Queens, NY γιαγιά πυροβολεί .38 σε θορυβώδη 73-year-old ψηλό τακούνι επενδυμένο γείτονα.\nΚύριοςΝέα81-year-old Queens, NY γιαγιά πυροβολεί .38 σε θορυβώδη 73-year-old ψηλό τακούνι επενδυμένο γείτονα.\nΗ αστυνομία συνέλαβε την περασμένη εβδομάδα μια 81χρονη γυναίκα του Forest Hills, αφού φέρεται να πυροβόλησε έναν γείτονα του οποίου τα θορυβώδη ψηλά τακούνια και ο θόρυβος αργά τη νύχτα την έπνιξαν, δήλωσαν οι αρχές.\nΗ Μαρία Καρταχένα κατηγορήθηκε για απόπειρα δολοφονίας και εγκληματικής κατοχής όπλου, αφού φέρεται να τραβούσε ένα περίστροφο από το πακέτο της και να πυροβολήσει την Ηράιδα Παλμιέρη, δήλωσε η 73χρονη σύζυγος του τζαζ μουσικού Eddie Palmieri, κ. Richard Brown.\nΗ Καρταχένα απελευθερώθηκε με εγγύηση ύψους 25.000 δολαρίων για την καταδίκη της στο Queens Criminal Court.\nΟ Παλμιέρι, που υποβλήθηκε σε θεραπεία για μια παγίδα τραυματισμού, άφησε το διαμέρισμα του Forest Hills να αναζητήσει παρηγοριά στο σπίτι του Μανχάταν της κόρης του, ανέφεραν πηγές.\nΟι ανακριτές δήλωσαν ότι η Καρθαγένη επιτέθηκε στον επάνω γείτονά της όταν εξοργίστηκε πάνω από το θόρυβο της νύχτας που έφτασε από το διαμέρισμα του Παλμιέρι και τον ήχο των ψηλών τακουνιών του Παλμιέρι που κτυπούσαν στο πάτωμα του διαμερίσματός της.\nΟι γείτονες έδωσαν άλλο λογαριασμό, λέγοντας ότι η διαμάχη επικεντρώνεται στην εθνική κληρονομιά, με την Παλμιέρη να προέρχεται από το Πουέρτο Ρίκο και τις Καρθένες από τη Δομινικανή Δημοκρατία.\nΟ Παλμιέρι είπε στην αστυνομία ότι έβγαλε τα ανακυκλώσιμα της το βράδυ της επίθεσης όταν η πόρτα του ανελκυστήρα άνοιξε για να αποκαλύψει την Καρθαγένη μέσα.\nΗ Καρταχένα είπε στον Παλμιέρι: "Μετακινήστε ή θα σας σκοτώσω", τότε επαναλάβετε την απειλή και ανοίξτε φωτιά με το περίστροφο της .38-caliber. Ένας γύρος ταξίδεψε στο καπέλο της Παλμιέρι και βόσκωσε το κεφάλι της, είπε ο Μπράουν.\nΟ σύζυγος της Καρταχένα είπε στους ανακριτές ότι αγόρασε το όπλο από την ανησυχία για ασφάλεια. Ο τρελός σύζυγος δήλωσε στην αστυνομία ότι "ποτέ δεν πίστευε" ότι η σύζυγός του θα χρησιμοποιήσει το όπλο.\nΜε τον Liz Goff για την εφημερίδα The Queens Gazette\nλαχείο υποδρομιώνκαταπολέμηση των όπλωνοπτικά / φώταμηχανισμόςπρώτους σκοπευτέςπυρομαχικά\nΕγκυκλοπαίδεια Των Όπλων © 2022. Όλα Τα Δικαιώματα Διατηρούνται 81-year-old Queens, NY γιαγιά πυροβολεί .38 σε θορυβώδη 73-year-old ψηλό τακούνι επενδυμένο γείτονα.


Θύελλα αντιδράσεων για τo παρακράτος Πολάκη\nΤελ. ενημ.: 19.02.2019, 09:51\nΣιγή ασυρμάτου από Μαξίμου και ΣΥΡΙΖΑ για το δάνειο του υπουργού και τις ενέργειές του που παραπέμπουν σε «μαύρες εποχές»\nΠολιτική θύελλα προκαλεί η υπόθεση του δανείου του Παύλου Πολάκη (100.000 ευρώ από την Attica Bank) με την αντιπολίτευση να επικρίνει την κυβέρνηση ότι έπεσε και το τελευταίο φύλλο του λεγόμενου «ηθικού πλεονεκτήματος της Αριστεράς». Από την κυβέρνηση, σιγή ασυρμάτου για το δάνειο.\nΑλγεινή εντύπωση όμως προκαλεί η ενέργεια του αναπληρωτή υπουργού Υγείας, Παύλου Πολάκη, ο οποίος όλο το τελευταίο διάστημα απολαμβάνει της πλήρους κάλυψης του πρωθυπουργού, να τηλεφωνήσει στον Γιάννη Στουρνάρα και να ηχογραφήσει την συνομιλία τους. Σε όλη δεν τη διάρκεια της συνομιλίας, εκτόξευε απειλές.\nΔεν έφτανε μόνο αυτό. Ο κ. Πολάκης, αφού μαγνητοφώνησε τη συνομιλία, την διέρρευσε σε φιλικό προς αυτόν site αφού προηγουμένως είχε απομονώσει τα αποσπάσματα που ήθελε.\nΔιαβάστε επίσης: Τι δήλωσε ο Γιάννης Στουρνάρας για το τηλεφώνημα\nΤην ίδια στιγμή, ερωτήματα προκαλεί η αφωνία από το Μέγαρο Μαξίμου για τις πρωτοφανείς μεθόδους που χρησιμοποίησε ο κ. Πολάκης κατά τη διάρκεια της συνομιλίας που είχε με τον κεντρικό τραπεζίτη της χώρας.\nΟ αναπληρωτής υπουργός απαίτησε σε έντονο ύφος από τον διοικητή της Τράπεζας της Ελλάδος να κάνει ελέγχους και σε άλλα δάνεια κομμάτων και πολιτικών, απειλώντας τον ότι εάν το δεν το κάνει θα πάει στο γραφείο του και δεν θα το φύγει μέχρις ότου να διαταχθεί ο έλεγχος.\nΔιαβάστε επίσης: Οι ποινές που προβλέπει ο ποινικός κώδικας για την ηχογράφηση\nΤα βασικότερα σημεία από τη συνομιλία Πολάκη-Στουρνάρα


Μητσοτάκης στο ΚΥΣΕΑ: Προ των ευθυνών της η παγκόσμια κοινότητα - Έχει εξασφαλιστεί η ενεργειακή επάρκεια της Ελλάδας - Focus FM 103.6\nΑρχική featured \_ Μητσοτάκης στο ΚΥΣΕΑ: Προ των ευθυνών της η παγκόσμια κοινότητα –...\nΜητσοτάκης στο ΚΥΣΕΑ: Προ των ευθυνών της η παγκόσμια κοινότητα – Έχει εξασφαλιστεί η ενεργειακή επάρκεια της Ελλάδας\nΥπό την προεδρία του Πρωθυπουργού Κυριάκου Μητσοτάκη συνεδριάζει το Κυβερνητικό Συμβούλιο Εθνικής Ασφάλειας (ΚΥΣΕΑ).\nΗ παγκόσμια κοινότητα έχει την ευκαιρία να αντισταθεί στην ισχύ των όπλων και στην αμφισβήτηση των συνόρων και των διεθνών συνθηκών. Ο πολιτισμός και οι κατακτήσεις του 21ου αιώνα δεν πρέπει να επιτρέψουν την επιστροφή του κόσμου στις συνθήκες βίας άλλων εποχών και στις ένοπλες λύσεις των διακρατικών διαφορών.\nΗ ήπειρός μας έχει υποφέρει πάρα πολύ από αυτές τις αντιλήψεις. Και ο ιστορικός αναθεωρητισμός με τη χρήση των όπλων πρέπει να βρει απέναντί του όλον τον δημοκρατικό πλανήτη. Και σε αυτό το μέτωπο κρίνεται τώρα η ευθύνη των κυβερνήσεων, των λαών, αλλά και της ευρωπαϊκής οικογένειας. Εξάλλου αυτά θα είναι και τα ζητήματα τα οποία θα έχουμε την ευκαιρία να συζητήσουμε, σήμερα, στην έκτακτη Σύνοδο Κορυφής στις Βρυξέλλες».\nΠροηγούμενο άρθροΘεσσαλονίκη: Τους απείλησαν και άρπαξαν αλυσίδα και σταυρό\nΕπόμενο άρθροEuroferry Olympia: Εντοπίστηκε και τέταρτη σορός


Τριανταπέντε χρόνια δυστύχημα... - Ας Μιλήσουμε Επιτέλους\n3/02/2017 08:42:00 μ.μ.\nΔυστύχημα δεν ήταν αυτό το προχθεσινό.\nΤο μεγάλο δυστύχημα ήταν που τριανταπέντε χρόνια τώρα στουκάρουμε συνεχώς με 170-180 βουλευτές μονοκομματικών κυβερμήσεων στον τοίχο του διπολισμού.\nΉταν τότε που έγινε η μεγάλη γενοκτονία της ηθικής, της Παιδείας, της εντιμότητας, της αλήθειας, της τσίπας, του φιλότιμου.\nΑν δεν είχε γίνει εκείνη η μεγάλη γενοκτονία που αφάνισε έναν ολόκληρο λαό, πιθανότατα η σημερινή "γενοκτονία" των αυτοκινητιστικών δυστυχημάτων να ήταν πολύ μικρότερη.\nΤο προχθεσινό δυστύχημα εννοείται πως δεν είναι ταξικό. Δεν ξεκίνησαν δηλαδή οι πλούσιοι να σκοτώνουν τους φτωχούς. Αυτές είναι τσυριζαίϊκες μ@λακίες για ξεκάρφωμα, πως τάχα τα νεοφιλελεύθερα φασισταριά του ΤΣΥΡΙΖΑ έχουν ακόμη σχέση με την αριστερά.\nΣαφώς όμως έχει σχέση με την γενοκτονία ιδεών και αξιών που περιγράψαμε πιό πάνω.\nΣ' εκείνα τα μαύρα χρόνια που φτάνουν στις παρυφές των εγκληματικών χρόνων των μνημονίων, ο όποιος πλούτος δημιουργήθηκε ήταν πλούτος χωρίς ηθικό υπόβαθρο, χωρίς υποδομή παιδείας, πλούτος κατά τεκμήριο πρόστυχος, χυδαίος.\nΔιότι είτε μας αρέσει είτε όχι υπάρχει πλούτος πεφωτισμένος και υγιής, και υπάρχει πλούτος μαύρος και χυδαίος. Ο πρώτος ευνοεί, ο δεύτερος σκοτώνει.\nΑυτός ο τελευταίος είναι που χωρίς καμία κοινωνική συνείδηση, με την αίσθηση μιάς επίπλαστης παντοδυναμίας, και μιάς γενικής αντίληψης: "γ@μάω τα πάντα", τρέχει με 250 καταπατώντας κάθε όριο νόμου και λογικής, με τις γνωστές κάθε φορά συνέπειες.\nΑυτό ονομάζεται και έλλειψη κοινωνικής ηθικής.\nΗ άλλη έλλειψη είναι αυτή της κλασσικής παιδείας.\nΕίναι αυτή που σε εμποδίζει να καταλάβεις πως είναι υπέρβαση, Ύβρις, να παρέχεις μία Πόρσε στα χέρια ενός εικοσιπεντάχρονου του οποίου -φυσιολογικά- το μυαλό είναι λίγο πηχτότερο απ' τη φρουτόκρεμα.\nΚι εδώ είναι που κατά την γνώμη μας εμφανίζεται ο μεγάλος θύτης του προχθεσινού ατυχήματος.\nΠου δεν είναι άλλος από τον "παρέχοντα" στον φυσικό θύτη, το "όπλο" και την δυνατότητα της άνομης θυσίας.\nΚι εδώ είναι που ο πλούτος καταντάει απεχθής, πρόστυχος και μοιραίος.\nΕίναι φυσικό εδώ να αντιτάξει κανείς την ίδια πιθανή έλλειψη ηθικής και παιδείας στην φτώχεια που μπορεί να οδηγήσει σε ίδια αποτελέσματα.\nΞεχνάμε όμως πως από την φτώχεια λείπει ο οικονομικός παράγοντας, καθώς και η έπαρση που μεγεθύνει την δυνατότητα αντικοινωνικών-εγκληματικών συμπεριφορών.\nΆρα εδώ ενώ τα αποτελέσματα είναι ποιοτικά τα ίδια, διαφέρουν κατά το μέγεθος και την ποσότητα, πράγμα απολύτως σημαντικό.\nΤο συμπέρασμα πάντως είναι ένα: Παιδεία.\nΑπό 'κει πηγάζουν τα πάντα. Ευγένεια, ήθος, συμπεριφορά, σκέψη.\nΑπό 'κει πηγάζει ακόμη και ο τρόπος που ψηφίζουμε.\nLabels Ελλάδα, Κοινωνία, Ροή, Feature\nΑνώνυμος 3 Μαρτίου 2017 - 10:32 π.μ.\nΕξαιρετικό! Χαίρομαι αφάνταστα που συνεχίζεις τον αιχμηρό σου λόγο, που ξεσκίζει όλες τις μάσκες, λεκτικές, πολιτικές , προπαγανδιστκές, συστημικές και όποιες άλλες...\nΑνώνυμος 3 Μαρτίου 2017 - 10:17 μ.μ.\n"πεφωτισμένος" πλούτος ...(;)


Πως θα μετακινηθούν τα ΜΜΜ σήμερα; - BORO από την ΑΝΝΑ ΔΡΟΥΖΑ - boro.gr\nΑρχική / More / Τα νέα της ημέρας / Πως θα μετακινηθούν τα ΜΜΜ σήμερα;\nΠως θα μετακινηθούν τα ΜΜΜ σήμερα;\nΜετ' εμποδίων θα πραγματοποιούνται σήμερα οι μετακινήσεις με τα μέσα μαζικής μεταφοράς, λόγω της συμμετοχής του προσωπικού τους στην 24ωρη απεργία που έχουν κηρύξει η ΑΔΕΔΥ και η ΓΣΕΕ.\nΤα λεωφορεία και τα τρόλεϊ θα κινούνται από τις 09:00 έως τις 21:00 (Στάσεις εργασίας θα γίνουν από την έναρξη της βάρδιας μέχρι τις 9 το πρωί και από τις 9 το βράδυ μέχρι τη λήξη της βάρδιας).\nΟι εργαζόμενοι στον ΟΣΕ και τον Προαστιακό θα πραγματοποιήσουν 24ωρη απεργία και οι συρμοί δεν θα κινηθούν.\nΔιαβάστε εδώ αναλυτικά τις αλλαγές στις πτήσεις.


«Υπάρχει επάρκεια αλλά…»: Σε αποσυντονισμό η αγορά τροφίμων στην Ελλάδα – THE PAPER\nΆποψη από την κεντρική λαχαναγορά στο Ρέντη, Κυριακή 23 Δεκεμβρίου. Οι καταναλωτές έχουν την δυνατότητα τις ημέρες των εορτών να αγοράζουν από την κεντρική λαχαναγορά σε τιμές χονδρικής. ΑΠΕ-ΜΠΕ/ΑΠΕ-ΜΠΕ/Παντελής Σαίτας\nΥπάρχει λόγω του κορωνοϊού κίνδυνος επισιτιστικής κρίσης διεθνώς, η οποία θα επηρεάσει και την Ελλάδα; Ίσως υπάρξει απαντούν οι ειδικοί, η οποία όμως δεν θα οφείλεται σε κάποια έλλειψη ή σε κακές σοδιές, αλλά στα προστατευτικά μέτρα που κάποιες χώρες εφαρμόζουν ήδη και κάποιες άλλες σκέφτονται να εφαρμόσουν.\n«Δεν μπορεί άλλες αγορές να σταματούν τις εξαγωγές ή να σκέφτονται να σταματήσουν και εμείς να μην κάνουμε τίποτα».\nΌπως λέει ο κ. Αγοραστός το μέγεθος της παραγωγής σιτηρών στην περιφέρεια Θεσσαλίας θα εξαρτηθεί και από τις βροχές στην περιοχή. Λέει φέτος δεν είχε νερό και η λίμνη Πλαστήρα που υδροδοτεί τον κάμπο έχει εκατό εκατομμύρια κυβικά λιγότερο νερό.\nΌμως έχοντας την εικόνα της παραγωγής στην περιφέρεια Θεσσαλίας που είναι μια καθαρά αγροτική περιοχή, μας λέει ότι με τις δεδομένες συνθήκες δεν υπάρχει πρόβλημα κανένα στον εφοδιασμό.\nΗ συνέχεια θα εξαρτηθεί από το πως θα είναι η φετινή σοδειά δεδομένης και τις έλλειψης νερού αλλά και τι θα γίνει με τις εισαγωγές κάτι που δεν εξαρτάται από την Ελλάδα.\nΑν παρουσιαστεί κάποιο πρόβλημα, όπως λέει ο κ. Αγοραστός, μπορεί να είναι με το ρύζι μας γιατί το έχει δεσμεύσει η Τουρκία και τα φασόλια επειδή υπάρχει μεγάλη ζήτηση και η επόμενη συγκομιδή είναι τον Αύγουστο.\nΣε μια άλλη περιφέρεια με μεγάλη παραγωγή, που φτάνει για να σιτίσει σχεδόν τη μισή Ελλάδα και αναφερόμαστε στην Κρήτη, όχι μόνο δεν υπάρχει πρόβλημα έλλειψης αλλά το αντίθετο.\nΥπάρχει μεγάλη παραγωγή που λόγω αδυναμίας διάθεσης καταλήγει στις χωματερές.\nΕντάξει, θα σκεφτεί κανείς. Τουλάχιστον δεν θα έχουμε έλλειψη.\nΔεν είναι όμως έτσι τα πράγματα, γιατί η αδιάθετη παραγωγή αποσυντονίζει πλήρως την αγορά κηπευτικών προϊόντων και αν δεν υπάρξει κρατική παρέμβαση θα έχουμε τεράστιες στρεβλώσεις στις τιμές.\nΤο υπουργείο Αγροτικής Ανάπτυξης λόγω της κρίσης ανακοίνωσε ότι θα διαθέσει ένα κονδύλι της τάξης των 150 εκατομμυρίων ευρώ για τη στήριξη των παραγωγών.\n«Από αυτά τα χρήματα θα πρέπει να στηριχθούμε και εμείς» λέει ο κ. Δλούμης.\n«Διαφορετικά αν δεν θέλουν να μας στηρίξουν να μας το πουν για να κοιτάξουμε και εμείς τι θα κάνουμε με τις καλλιέργειας μας».\nΑναφορικά με το ζήτημα του εργατικού δυναμικού και τις επάρκειά του, ο κ. Δλούμης λέει ότι οι εργάτες από τις Βαλκανικές χώρες έχουν φύγει από την Κρήτη αυτό το διάστημα λόγω κορωνοϊού, αλλά έχουν αντικατασταθεί από εργάτες ασιατικών χωρών κυρίως από το Πακιστάν. Πρόβλημα σε εργατικά χέρια για τα κηπευτικά στην Κρήτη δεν υπάρχει.\nΟ κ Κρομμύδας, πρόεδρος του ΟΚΑΑ, είναι καθησυχαστικός λέγοντας ότι υπάρχει πλήρης επάρκεια και ότι έχει πέσει η ζήτηση λόγω του κλεισίματος εστιατορίων και ξενοδοχείων και όλης της αλυσίδας της εστίασης.\nΑντίθετη είναι η εικόνα στην αγορά των φρούτων όσον αφορά τη ζήτηση. Ο κ. Πολυχρονάκης λέει μιλώντας στο CNN Greece, ότι υπάρχει αυξημένη ζήτηση από το εξωτερικό για φρούτα πλην της φράουλας, ενώ έχουν πέσει οι εξαγωγές στα κηπευτικά, επιβεβαιώνοντας τα λεγόμενα του κ. Δλούμη.\nΜέχρι τον Ιανουάριο οι εξαγωγές φρούτων έτρεχαν με ποσοστό αύξησης κοντά στο 5% σε όγκο και 15% σε αξία ενώ από τη στιγμή των πρώτων κρουσμάτων στην Ευρώπη μέχρι σήμερα η αύξηση στις εξαγωγές έχει φτάσει στο 20% σε όγκο και κοντά σε 30% σε αξία.\nΜάλιστα όπως μας λέει ότι για τα προϊόντα που έχουν ζήτηση οι έμποροι δυσκολεύονται να ανταποκριθούν. Τα μανταρίνια για παράδειγμα που προορίζονται για εξαγωγές, όπως λέει ο κ. Πολυχρονάκης, έχουν εξαντληθεί.\nΈνας παράγοντας που επηρεάζει τις εξαγωγές, όπως λέει ο κ. Πολυχρονάκης, είναι η διακίνηση και η έλλειψη εργατικών χεριών για τη συγκομιδή φρούτων και επειδή σύντομα θα ξεκινήσει και η συγκομιδή των ανοιξιάτικων φρούτων το πρόβλημα θα εμφανιστεί περισσότερο εκεί.\nΓια τα χειμερινά φρούτα (μήλα, ακτινίδια, αχλάδια) έχει γίνει εδώ και μήνες οι συγκομιδή τους όταν δεν υπήρχε το πρόβλημα με τον κορωνοϊό. Λόγω της αυξημένης ζήτησης λέει ο κ. Πολυχρονάκης, χρειάζονται περισσότερα εργατικά χέρια που αυτή τη στιγμή δεν υπάρχουν.\n«Η κρίση που προκαλείται λόγω του κορωνοϊού έχει δημιουργήσει σημαντική αύξηση της ζήτησης για ορισμένα νωπά οπωροκηπευτικά, αλλά φαίνεται ότι έχει τρομερό αντίκτυπο στους Ευρωπαίους παραγωγούς φράουλας και σε άλλα κηπευτικά , καθώς οι καταναλωτές στρέφονται προς λιγότερο φθαρτά προϊόντα. Είναι μια καταστροφή, οι τιμές εξακολουθούν να μειώνονται.\nΥπάρχει μείωση της κατανάλωσης ίσως επειδή, σε αυτή τη δύσκολη εποχή, οι οικογένειες δεν προτιμούν τις φράουλες ως απαραίτητες και προτιμούν να αγοράζουν εσπεριδοειδή, μήλα, αχλάδια και ακτινίδια και πιπεριές» λέει ο κ. Πολυχρονάκης.\nΈνα σημαντικό θέμα όμως που θίγει ο κ. Πολυχρονάκης είναι ότι οι ελληνικές εξαγωγές επιβαρύνονται αυτή τη στιγμή με επιπρόσθετο κόστος εξαιτίας της μείωσης των εισαγωγών. Τα φορτηγά που μεταφέρουν ελληνικά προϊόντα στο εξωτερικό, πλέον σε πολλές περιπτώσεις, επιστρέφουν άδεια με αποτέλεσμα το κόστος να επιβαρύνει τους Έλληνες παραγωγούς και εμπόρους.\n«Η ανταπόκριση από τις ελληνικές εμπορικές-εξαγωγικές εταιρείες του κλάδου, στην αυξημένη ζήτηση των εγχώριων και διεθνών αγορών με φρούτα και λαχανικά, παρά την διατήρηση των παραγωγικών τους δομών σε λειτουργία, δεν είναι σε θέση να ανταποκριθούν πλήρως, λόγω έλλειψης προσωπικού συγκομιδής και τυποποίησης αλλά και διεθνών μεταφορικών μέσων (τόσο από την μη ύπαρξη φορτίων επιστροφής όσο και της έλλειψης οδηγών των φορτηγών αυτοκινήτων).\nΘεωρούμε ότι επ’ ευκαιρία των προβλημάτων στη διατροφική αλυσίδα που έχουν ανακύψει από την υγειονομική κρίση,θα ήταν ευκταίο να επιδιωχθεί η διευθέτηση του εμπάργκο της Ρωσίας στα κοινοτικά προϊόντα. Φρονούμε ότι μια διευθέτηση του προβλήματος αυτού θα αποτελούσε σημαντική βοήθεια στην ομαλή απορρόφηση της παραγωγής των προϊόντων μας» καταλήγει ο κ. Πολυχρονάκης.\nΟ κ. Πολυχρονάκης είναι, όμως, ξεκάθαρος. Η ελληνική αγορά δεν υπάρχει περίπτωση να αντιμετωπίσει ελλείψεις γιατί τα προϊόντα υπάρχουν, θα χρειαστεί όμως να γίνει μια καλύτερη διαχείριση στο θέμα της μετακίνησης του εργατικού δυναμικού και των εμπορευμάτων.\nΣε αδιέξοδο όμως βρίσκεται η κτηνοτροφία και κυρίως η αιγοπροβατοτροφία, η οποία δίνει κάθε χρόνο 750.000 τόνους γάλα και 3,7 εκατομμύρια αιγοπρόβατα για σφαγή.\nΕιδικά η αιγοπροβατοτροφία έρχεται από μια πολύ δύσκολη διετία κατά την οποία κατέρρευσαν πολλές εκμεταλλεύσεις όπως μας λέει ο πρόεδρος του Συνδέσμου Ελληνικής Κτηνοτροφίας (ΣΕΚ) κ. Παναγιώτης Πεβερέτος.\nΚαι αυτό συνέβη γιατί η τιμή του πρόβειου γάλακτος έπεσε από τα 95 λεπτά στα 77 λεπτά κατά μέσο όρο και του κατσικίσιου από 60 λεπτά σε 47 λεπτά. Με λίγα λόγια οι αιγοπροβατοτρόφοι στην Ελλάδα έχασαν περίπου 250 εκατομμύρια ευρώ.\nΜε τον κορωνοϊό, έρχεται και η πλήρης απορύθμιση στην αιγοπροβατοτροφία. Η ζήτηση είναι πολύ μειωμένη και οι τιμές τουλάχιστον 40% κάτω σε σχέση με τις τιμές τα Χριστούγεννα.\nΓια τα ελληνικά αιγοπρόβατα οι κύριες χώρες εξαγωγών είναι η Ιταλία και η Ισπανία, χώρες που έχουν πληγεί περισσότερο από την πανδημία και μετά η Γερμανία.\nΟι εξαγωγές έχουν πέσει δραματικά και στις τρεις χώρες.\n«Από 300.000 αιγοπρόβατα που εξάγαμε υπό φυσιολογικές συνθήκες σε αυτές τις χώρες, φέτος θα φύγουν λιγότερα από 50.000 ζώα» λέει ο κ. Πεβερέτος.\nΦέτος, σταμάτησαν όμως και οι εισαγωγές από βαλκανικές χώρες γιατί οι τιμές χονδρικής για τα ελληνικά αιγοπρόβατα έπεσαν μεταξύ 3,5 ευρώ και 4 ευρώ το κιλό οπότε δεν συμφέρει η εισαγωγή.\nΑυτό είναι θετικό λέει ο κ. Πεβερέτος από τη μία αλλά ταυτόχρονα, η ζήτηση στην Ελλάδα είναι πολύ πεσμένη. Ο ΣΕΚ υπολογίζει ότι από τα 1,5 εκατομμύρια αιγοπρόβατα που είναι στα χέρια των κτηνοτρόφων αυτή τη στιγμή, θα μείνουν απούλητα από 500 έως 800 χιλιάδες.\nΤο γεγονός αυτό θα είναι καταστροφικό για τον κλάδο γιατί όσο τα αιγοπρόβατα δεν πουλιούνται συσσωρεύονται ζημιές για τους κτηνοτρόφους.\nΌπως λέει ο κ. Πεβερέτος, το υπουργείο Αγροτικής Ανάπτυξης έχει από το υπουργείο οικονομικών 150 εκατομμύρια στο ταμείο του για την αντιμετώπιση της κρίσης και άλλα 40 εκατομμύρια από τον κανονισμό «de minimis» της ΕΕ που δίνει τη δυνατότητα στις κυβερνήσεις να δίνουν οικονομική βοήθεια σε κατηγορίες επαγγελματιών που πλήττονται όπως στην προκειμένη περίπτωση οι κτηνοτρόφοι.\nΤο υπουργείο τηρεί στάση αναμονής για να δει τις εξελίξεις την επόμενη εβδομάδα που είναι η κρίσιμη τόσο για την εξέλιξη του κορωνοϊού όσο και για τη ζήτηση αιγοπροβάτων λόγω Πάσχα.\nΟι κτηνοτρόφοι ζητούν την ένταξή τους στους ΚΑΔ που πλήττονται, την ενεργοποίηση του κανονισμού «de minimis» για την αναπλήρωση ενός μέρους της ζημιάς που έχει προκύψει μέχρι τώρα και τέλος να γίνει κοινωνική απόσυρση των αιγοπροβάτων που θα μείνουν αδιάθετα.\nΝα ενεργοποιηθεί δηλαδή η κοινωνική πρόνοια ώστε τα αιγοπρόβατα που θα μείνουν να πάνε έναντι ενός χαμηλού αντιτίμου στις ευπαθείς ομάδες του πληθυσμού, στους ανέργους, στους πολύτεκνους, στους πρόσφυγες και στο στρατό.\nΌπως λέει ο κ. Πεβερέτος, η κοινωνική απόσυρση γίνεται κάθε χρόνο για κάποια προϊόντα.\nΜπορεί να σκεφτεί κάποιος ότι φέτος θα είναι φθηνό το αρνί. Αν όμως καταστραφούν οι κτηνοτρόφοι και η παραγωγή πέσει δραματικά, θα είναι η τελευταία φορά που θα φάμε φθηνό ελληνικό αρνί ή κατσίκι.\nΤέλος, όπως λέει ο κ. Πεβερέτος, εκτός από την αιγοπροβατοτροφία, η κρίση χτύπησε τώρα και την χοιροτροφία.\nΤα γουρούνια μένουν αδιάθετα, οι τιμές έχουν πέσει από το 1,65 ευρώ στο 1,30 ευρώ, οι εξαγωγές έχουν σταματήσει και η Γερμανία που είναι μεγάλος καταναλωτής και εισαγωγέας έχει μειώσει τις τιμές και προσπαθεί να διαθέσει την αγορά τη δική της παραγωγή.\nΠρόσφατα ο Οργανισμός Τροφίμων και Αγροτικής Παραγωγής του ΟΗΕ, σήμανε συναγερμό για τα προστατευτικά μέτρα που λαμβάνουν κάποιες κυβερνήσεις λέγοντας ότι μπορεί σύντομα αυτό να οδηγήσει σε ελλείψεις τροφίμων διεθνώς. Ενώ οι σοδιές είναι καλές, επισημαίνει ο ΟΗΕ, υπάρχει έλλειψη εργατικού δυναμικού λόγω κορωνοϊού, ενώ κάποιες χώρες έχουν αρχίσει να απαγορεύουν τις εξαγωγές.


Ο Πάνος Μουζουράκης εμφανίζεται την Παρασκευή 24/8 στο Stage Musicafe στη Ραφήνα (λεωφ. Αλέξανδρου Φλέμινγκ, τηλ. 6932 636.514). Το πρόγραμμα περιλαμβάνει «αλήτικες» μουσικές από μια κιθάρα, τη βραχνή φυσαρμόνικα του καουμπόι, το σαξόφωνο του Χρήστου και το κοντραμπάσο. Τραγούδια που αρχίζουν από το φλαμένκο και… βρέχονται από την ποπ. Ωρα έναρξης 22.00.\nΜουζουράκης στη Ραφήνα\nΤο πρώτο Βραβείο «Νίκος Θέμελης» θα απονεμηθεί τη Δευτέρα 20/8, στη Χώρα της Ανδρου, στη συγγραφέα Αλεξάνδρα Δεληγιώργη για το έργο της «Τρυφερός Σύντροφος». Την απονομή θα κάνει ο πρώην πρωθυπουργός Κώστας Σημίτης. Την ίδια ημέρα θα δοθούν και τα βραβεία του μαθητικού λογοτεχνικού διαγωνισμού που θεσμοθέτησε ο Δήμος του νησιού. Θα ακολουθήσει συναυλία του Νότη Μαυρουδή.\nΑκρίτες του κόσμου\nΤην Παρασκευή 17 Αυγούστου εγκαινιάστηκε η έκθεση ζωγραφικής του Απόστολου Χαντζαρά με τίτλο «Ακρίτες του κόσμου» στο Μουσείο Ακριτών της Ευρώπης του Δήμου Καντάνου – Σελίνου στην Παλαιόχωρα Χανίων σε συνεργασία με το Κέντρο Ερεύνης της Ελληνικής Λαογραφίας Ακαδημίας Αθηνών. Η έκθεση, σε επιμέλεια της ιστορικού τέχνης Λουίζας Καραπιδάκη, θα διαρκέσει ως τις 10 Οκτωβρίου 2012.\nΣουρεαλισμός στην Ανδρο\n«Προσεγγίζοντας τον σουρεαλισμό» είναι ο τίτλος της έκθεσης που φιλοξενείται στο Μουσείο Σύγχρονης Τέχνης του Ιδρύματος Βασίλη και Ελίζας Γουλανδρή της Ανδρου. Θα διαρκέσει ως τις 30 Σεπτεμβρίου.\nΥγεία της πατρίδας\n«Salus Patriae», που στα λατινικά σημαίνει υγεία και σωτηρία της πατρίδας, τιτλοφορείται η έκθεση ζωγραφικής, γλυπτικής, χαρακτικής και εγκαταστάσεων που, σε επιμέλεια της κριτικού και ιστορικού τέχνης Αθηνάς Σχινά, παρουσιάζεται στο Ιδρυμα Π&Μ Κυδωνιέως στην Ανδρο στο πλαίσιο του εικαστικού θεσμού «Πλόες».\nΚουνέλης στο Κυκλαδικό\nΩς τις 30 Σεπτεμβρίου θα διαρκέσει στη νεοκλασική πτέρυγα του Ιδρύματος Σταθάτου η νέα έκθεση του καλλιτέχνη Γιάννη Κουνέλη η οποία πραγματοποιείται στο πλαίσιο των εκδηλώσεων του Φεστιβάλ Αθηνών.\n«Αναμνήσεις» είναι ο τίτλος της ομαδικής έκθεσης στο Μέγαρο Γκύζη της Σαντορίνης, σε επιμέλεια του Γιάννη Παπακωνσταντίνου. Συμμετέχουν οι ζωγράφοι Χρύσα Βέργη, Τάσος Δήμος, Πέτρος Καραβέβας, Ανδρέας Κοντέλλης, Χρήστος Παλλαντζάς, Ελενα Παπαδημητρίου και οι γλύπτες Αγγέλικα Κοροβέση και Αγγελος Παναγιωτίδης. Ως τις 23 Αυγούστου.\nΤο Θέατρο του Νέου Κόσμου παρουσιάζει τις «Εκκλησιάζουσες» του Αριστοφάνη στις 21/8 στα Τρίκαλα, στις 22/8 στη Λάρισα, στις 23 και 24/8 στο Θέατρο Δάσους της Θεσσαλονίκης και στις 25/8 στον Βόλο. Η σκηνοθεσία είναι του Βαγγέλη Θεοδωρόπουλου. Παίζουν: Δάφνη Λαμπρόγιαννη, Κώστας Κόκλας, Γιώργος Πυρπασόπουλος κ.ά.\n«Ιππής» σε νησιά\nΣτο Αρχαίο Θέατρο Ηφαιστείας στη Λήμνο (20/8) και στο Θέατρο Μον Ρεπό της Κέρκυρας (25/8) θα παρουσιαστούν οι «Ιππής» του Αριστοφάνη, μια συμπαραγωγή του Κρατικού Θεάτρου Βορείου Ελλάδος και του θεάτρου Ακροπόλ. Η απόδοση και η σκηνοθεσία είναι του Σταμάτη Φασουλή. Πρωταγωνιστούν οι Πέτρος Φιλιππίδης και Γιάννης Ζουγανέλης. Οι «Ιππής» θεωρούνται η κατ’ εξοχήν πολιτική κωμωδία του Αριστοφάνη και ένα από τα πρώτα έργα που υπέγραψε με το όνομά του. Τα σκηνικά είναι του Μανόλη Παντελιδάκη και τα κοστούμια της Ντένης Βαχλιώτη.\nΟ «Αναρχικός» του Φο\nΣτις 24/8 στο θέατρο Αλίκη Βουγιουκλάκη (Βριλήσια) και στις 25/8 στο Τεχνικό και Πολιτιστικό Πάρκο Λαυρίου παρουσιάζεται το έργο του Ντάριο Φο «Ο τυχαίος θάνατος ενός αναρχικού», με τον Σπύρο Παπαδόπουλο σε ρόλο σκηνοθέτη και πρωταγωνιστή. Η μετάφραση είναι της Αννας Βαρβαρέσου, τα σκηνικά και τα κοστούμια του Σάββα Πασχαλίδη, η μουσική και τα τραγούδια του συγκροτήματος Κίτρινα Ποδήλατα.\nΜια σύγχρονη σκηνική ανάγνωση της «Ιφιγένειας εν Αυλίδι», σε μουσική του Κωνσταντίνου Βήτα, παρουσιάζεται από την 5η Εποχή Τέχνης σε συνεργασία με το ΔΗΠΕΘΕ Βέροιας. Η τραγωδία του Ευριπίδη, σε σκηνοθεσία Θέμη Μουμουλίδη, με την Καρυοφυλλιά Καραμπέτη και την Ιωάννα Παπά, παρουσιάζεται στις 22/8 στο Ανοιχτό Θέατρο Γιαννιτσών, στις 23 και 24/8 στο Ανοιχτό Θέατρο Συκέων και στις 25/8 στην Αλεξάνδρεια.\nΗ περιοδεία της Ελένης Τσαλιγοπούλου συνεχίζεται με εμφανίσεις της τραγουδίστριας στην Υπάτη Λαμίας (23/8) και στο Κυριάκι Βοιωτίας (25/8).\nΣτις 20/8 στη Σκόπελο και στις 22/8 στη Σπάρτη θα εμφανιστούν ο Λαυρέντης Μαχαιρίτσας, ο Τονίνο Καροτόνε, ο Δημήτρης Σταρόβας και η Πιλούκα σε ένα μουσικό πρόγραμμα με σφραγίδα μεσογειακή και τίτλο «Οι άγγελοι ζουν ακόμη στη Μεσόγειο».


11-17 Απριλίου: Ήλιος και ζέστη με φόντο το φθινόπωρο - 4cast.gr\n11-17 Απριλίου: Ήλιος και ζέστη με φόντο το φθινόπωρο\nAuthor: Petros Stergiou Published Date: 12/04/2022 Leave a Comment on 11-17 Απριλίου: Ήλιος και ζέστη με φόντο το φθινόπωρο\nΠόλυ καλός καιρός αναμένεται το πρώτο μισό αυτής της εβδομάδας με αρκετή ηλιοφάνεια και απουσία βροχοπτώσεων. Ωστόσο προς τα τέλη της εβδομάδας και το Σαββατοκύριακο ο καιρός φαίνεται να παρουσιάζει σημαντική αλλαγή προς ένα φθινοπωρινό σκηνικό. Αιτία της μεταβολής του καιρού είναι ένα βαρομετρικό υψηλό πάνω από την Σκανδιναβία το οποίο όπως φαίνεται και στο παρακάτω βίντεο θα ωθήσει ψυχρές αέριες μάζες προς τα Βαλκάνια το Σαββατοκύριακο. Στο παρακάτω βίντεο παρουσιάζεται η εξέλιξη της θερμοκρασίας αλλά και η πιθανότητα της βροχόπτωσης το σαββατοκύριακο και την Μεγάλη Δευτέρα.\nΔευτέρα-Παρασκευή: Ηλιοφάνεια και απουσία βροχοπτώσεων\nΆνοδος της θερμοκρασίας η οποία από την Τρίτη θα κυμανθεί σε φυσιολογικά και πάνω από τα φυσιολογικά επίπεδα. Δεν αναμένονται βροχοπτώσεις ενώ οι άνεμοι θα εξασθενήσουν σημαντικά. Προς την Παρασκευή νεφώσεις θα αρχίσουν να πυκνώνουν σταδιακά από τα δυτικά.\nΣάββατο-Κυριακή (αρχές μεγάλης εβδομάδας): Πτώση της θερμοκρασίας, πιθανόν άστατος καιρός\nΨυχρές αέριες μάζες από την βόρεια Ευρώπη ενδέχεται να κινηθούν προς τα Βαλκάνια, ρίχνοντας την θερμοκρασία και στην χώρα μας. Η πτώση αυτήν πιθανόν να συνοδευτεί από βροχοπτώσεις και άστατο καιρό.\nΠιθανότητα βροχόπτωσης επόμενων ημερών ανα πόλη:\n← Μάρτιος 2022: Ακραίες διαφορές στην Ευρώπη\nΟ καιρός πάνω από την Ευρώπη το Σαββατοκύριακο →